Diskaun 50 peratus bayaran sewa tanah, bangunan Persekutuan dilanjutkan sehingga Disember

PUTRAJAYA 8 Jun – Kerajaan bersetuju untuk melanjutkan inisiatif pemberian diskaun 50 peratus bayaran sewa kepada penyewa tanah Persekutuan dan bangunan Persekutuan untuk tempoh enam bulan lagi, mulai 1 Julai hingga 31 Disember depan.

Menteri Tenaga dan Sumber Asli Datuk Seri Dr Shamsul Anuar Nasarah berkata, kerajaan sebelum ini mengumumkan pelanjutan diskaun itu sehingga hujung bulan ini.

“Inisiatif kepada golongan tersebut diharap dapat membantu meringankan beban disebabkan pelaksanaan sekatan pergerakan penuh di samping memberi ruang untuk penyusunan semula aliran tunai bagi mengekalkan perniagaan mereka di atas tanah atau ruang bangunan Persekutuan,” katanya dalam kenyataan di sini, hari ini.

Bagi kelangsungan Zoo dan Pameran Tetap (ZPT) pula, Shamsul Anuar berkata kerajaan meluluskan penyaluran dana segera berjumlah RM179,426 sebagai peruntukan awal Bantuan Dana Prihatin Kebajikan Hidupan Liar kepada 10 premis ZPT yang terjejas teruk.

Ketika Perintah Kawalan Pergerakan tahun lalu, beliau berkata kerajaan memperuntukkan RM3.9 juta manakala Tenaga Nasional Bhd menyalurkan RM500,000 secara berperingkat kepada 25 ZPT.


Amaran hujan berterusan tahap bahaya di Johor, Sabah hingga esok

KUALA LUMPUR, 25 Jan – Jabatan Meteorologi Malaysia (MetMalaysia) mengeluarkan amaran hujan lebat berterusan tahap bahaya di Johor dan Sabah hingga esok.

MetMalaysia dalam kenyataan hari ini memaklumkan daerah yang terlibat di Johor adalah Mersing dan Kota Tinggi, manakala di Sabah melibatkan Sandakan (Beluran dan Sandakan) serta Kudat.

Dalam kenyataan sama turut memaklumkan hujan lebat berterusan tahap buruk diramalkan berlaku di Pahang meliputi Pekan dan Rompin; Johor (Segamat, Kluang, Kulai dan Johor Bahru) serta Sabah melibatkan Pantai Barat (Ranau dan Kota Belud) dan Sandakan (Telupid) bagi tempoh sama.

Selain itu, hujan berterusan tahap waspada diramalkan berlaku hingga esok di Pahang yang melibatkan kawasan Maran, Kuantan dan Bera; Negeri Sembilan (Jempol dan Tampin); Melaka; Johor (Tangkak, Muar, Batu Pahat dan Pontian) serta Sabah di kawasan Pantai Barat (Papar, Putatan, Penampang, Kota Kinabalu dan Tuaran) dan Sandakan (Kinabatangan).

Sementara itu, hujan berterusan tahap waspada turut dijangka berlaku di Tumpat, Pasir Mas, Kota Bharu, Tanah Merah, Bachok, Machang dan Pasir Puteh di Kelantan serta Terengganu dari 27 Jan (Jumaat) hingga 30 Jan ini.


Tanah runtuh: Jumlah rasmi mangsa 92 selepas semakan semula, seorang masih belum ditemukan – Polis

BATANG KALI, 22 Dis – Polis mengesahkan jumlah rasmi dan sebenar kesemua mangsa yang terlibat dalam insiden tanah runtuh di tapak perkhemahan Father’s Organic Farm, Gohtong Jaya dekat sini adalah seramai 92, dan bukannya 94 orang sebagaimana yang diumumkan sebelum ini.

Ketua Polis Selangor Datuk Arjunaidi Mohamed berkata jumlah baharu itu diperoleh setelah perkiraan dan semakan semula dibuat beberapa kali, berdasarkan maklumat dan laporan yang diterima dari pelbagai pihak termasuk ahli keluarga.

“Ini adalah jumlah rasmi, kecuali ada mana-mana pihak lagi yang datang mengatakan bahawa ada lagi ahli keluarga yang hilang,” katanya dalam sidang media di sini hari ini.

Dengan perkembangan terbaharu itu, beliau berkata ia menjadikan jumlah terkini mangsa yang meninggal dunia seramai 30 orang, selamat (61 orang) dan yang belum dijumpai seorang.

Arjunaidi berkata sebelum ini pihaknya menggunakan angka 94 orang meliputi orang yang hilang, selamat dan meninggal dunia, yang diperoleh berdasarkan data mereka yang berdaftar di pusat perkhemahan berkenaan.

“Kita tak tergesa-gesa umum sebab kita perlu membuat semakan daripada segi data-data dan laporan yang kita ada. Semua ini kita laksanakan dan berpuas hati setakat ini jumlah rasmi mangsa adalah 92, dan bukannya 94,” katanya.

Arjunaidi berkata identiti seorang lagi mangsa yang masih hilang setakat ini adalah seorang kanak-kanak lelaki namun belum dapat dikenal pasti lingkungan umur, dan operasi mencari dan menyelamat mangsa akan dijalankan sehingga kanak-kanak itu ditemukan atau setelah menerima pihaknya menerima arahan tertentu.

Mengenai operasi hari ketujuh hari ini yang ditangguhkan sementara sejak petang tadi berikutan hujan lebat, katanya ia dibuat atas faktor keselamatan.

“Kita tangguh sehingga keadaan selamat untuk menyambung operasi. Sekarang suasana (cuaca) hujan lebat dan pihak geologi terpaksa mengkaji semula dari segi pergerakan dan sebagainya. Kita fikirkan faktor keselamatan,” katanya.


Pegawai Khas TPM Ramesh Rao meninggal dunia

KUALA LUMPUR, 14 Jan – Pegawai Khas Hal Ehwal Kaum India di pejabat Timbalan Perdana Menteri, Datuk Seri Ramesh Rao meninggal dunia awal pagi tadi.

Timbalan Perdana Menteri Datuk Seri Dr Ahmad Zahid Hamidi dalam kenyataannya menzahirkan ucapan takziah kepada keluarga mendiang selain menghargai khidmat bakti dan jasanya kepada masyarakat serta negara sebelum dan semasa berkhidmat.

“Dengan perasaan sedih dan dukacita, saya dan seluruh warga Pejabat Timbalan Perdana Menteri serta Kementerian Kemajuan Desa dan Wilayah menyampaikan ucapan takziah kepada keluarga mendiang Ramesh Rao, Pegawai Khas yang meninggal dunia pada awal pagi ini.

“Semoga ahli keluarga, kenalan dan rakan taulan mendiang tetap sabar dan tabah dalam menghadapi dugaan kehilangan insan yang mereka sayangi,” katanya.

Pada 24 Dis lepas, Ramesh Rao yang juga Presiden Pertubuhan Minda dan Sosial Prihatin dilantik sebagai Pegawai Khas kepada Timbalan Perdana Menteri, yang menjaga kepentingan dan permasalahan masyarakat India.


Tiada varian MU dikesan di Malaysia- MOSTI

Menurut MOSTI makmal-makmal tersebut adalah Institut Genom Malaysia (GMI); Institut Penyelidikan Perubatan (IMR); Institut Biologi Molekul Perubatan Universiti Kebangsaan Malaysia (UMBI);

Pusat Penyelidikan dan Pendidikan Penyakit Berjangkit Universiti Malaya (TIDREC-UM);  Jabatan Mikrobiologi Fakulti Perubatan UM; Integrative Pharmacogenomics Institute (iPROMISE) Universiti Teknologi Mara serta Institut Kesihatan dan Perubatan Komuniti Universiti Malaysia Sarawak.

Menerusi analisis itu, sebanyak 1,246 sampel atau 94.9 peratus dikenal pasti sebagai varian jenis delta, 11 sampel beta dan 55 dari varian lain yang sampel-sampel tersebut dipilih oleh Kementerian Kesihatan (KKM) dan diambil dari seluruh negara.

“Varian delta ini diketahui lebih berbahaya dengan kadar infektiviti yang lebih tinggi dan boleh menyebabkan timbulnya kluster baru tempatan dengan pantas,” menurut kenyataan itu.

Menurut MOSTI maklumat tentang varian dan penularan varian amat penting untuk kerajaan mengambil tindakan yang wajar dan khusus untuk membendung dan mengawal penularan varian yang amat berbahaya, serta menggiatkan lagi program pembangunan vaksin tempatan.

Kenyataan itu juga memaklumkan, Menteri MOSTI Datuk Seri Dr Adham Baba mengumumkan kementeriannya meluluskan RM3,227,200 di bawah Dana Penyelidikan Strategik untuk membiayai projek genome surveillance virus SARS-CoV-2 yang merupakan virus penyebab penyakit COVID-19.

Projek tersebut dijangka menjujuk 3,000 genom virus SARSCoV-2 yang penting dan strategik untuk mengenal pasti dan memantau varian virus SARS-CoV-2 terutamanya varian yang membimbangkan (VOC) seperti varian Delta serta varian yang perlu mendapat perhatian (VOI) seperti varian Lambda dan Mu.

“Ini merupakan perkembangan sokongan pembiayaan MOSTI dalam meningkatkan ekosistem penyelidikan dan pembangunan yang berkaitan dengan vaksin tempatan yang kondusif serta berdaya saing,” menurut kenyataan itu.

Selain itu, MOSTI turut mengumumkan tambahan dana RM13.9 juta kepada konsortium merangkumi tujuh makmal untuk memudah cara kerjasama dan menjana hasil-hasil penyelidikan dalam bidang penyakit berjangkit virus SARS-CoV-2, seterusnya memangkinkan pembangunan vaksin tempatan.

Kenyataan itu juga memaklumkan melalui program tersebut kapasiti ujian berjaya ditingkatkan sebanyak lima kali ganda dengan jumlah ujian bagi ketujuh-tujuh makmal terlibat melebihi 1,000 ujian genom sebulan berbanding 200 sebulan sebelum ini.


Ahli Parlimen Pasir Salak dikompaun tidak pakai pelitup muka di Parlimen

KUALA LUMPUR 28 Julai – Ahli Parlimen Pasir Salak Datuk Seri Tajuddin Abdul Rahman dikompaun semalam kerana melanggar prosedur operasi standard (SOP) Kawalan Pergerakan dalam Pelan Pemulihan Negara (PPN) dengan tidak memakai pelitup muka ketika berada di bangunan Parlimen.

Ketua Polis Daerah Sentul Asisten Komisioner Beh Eng Lai berkata, kompaun dikeluarkan selepas siasatan yang dibuat mendapati Ahli Parlimen itu yang menghadiri Mesyuarat Khas Dewan Rakyat kelmarin tidak memakai pelitup muka ketika berada di ruang legar Parlimen dengan seorang individu kira-kira jam 2.30 petang.

Beh turut menasihatkan orang ramai sentiasa mematuhi SOP PPN dengan memakai pelitup muka dan mengamalkan penjarakan fizikal ketika berada di tempat awam dalam usaha memutuskan penularan COVID-19.


Tiga prinsip, lima tonggak harus dipraktikkan Tentera Darat – Zamrose

PORT DICKSON, 11 Julai – Panglima Tentera Darat Jen Datuk Zamrose Mohd Zain hari ini menggariskan tiga prinsip dan lima tonggak (3P+5T) utama yang harus dipraktikkan oleh seluruh warga Tentera Darat.

Beliau yang merupakan Panglima Tentera Darat (PTD) ke-28 berkata tiga prinsip itu ialah melaksanakan apa yang harus dilakukan, lakukan apa yang dikata akan dilaksanakan, dan laksanakan apa yang betul.

“Bagi prinsip melaksanakan apa yang harus dilakukan, setiap anggota mempunyai bidang tugas tertentu yang mesti dilakukan supaya sistem dan proses dalam organisasi berjalan dengan lancar untuk mencapai misi yang ditetapkan.

“Menerusi prinsip nelakukan apa yang dikatakan akan dilaksanakan pula, setiap anggota perlu menentukan setiap kata itu dikotakan bagi menjana komitmen terhadap kesempurnaan dan kelangsungan tugas,” katanya.

Dalam ucapannya semasa menyampaikan Perintah Ulung di Pusat Latihan Asas Tentera Darat di sini, hari ini beliau berkata prinsip ketiga pula merujuk kepada pencapaian misi dan tugas serta tanggungjawab Tentera Darat, yang sangat bergantung kepada keupayaan anggotanya melaksanakan perkara yang betul.

Turut hadir di majlis pagi ini ialah Timbalan Panglima Tentera Darat Lt Jen Datuk Hasagaya Abdullah, Panglima Medan Barat Tentera Darat Lt Jen Datuk Mohammad Ab Rahman dan Panglima Medan Timur Tentera Darat Lt Jen Datuk Mohd Zakaria Yadi.

Zamrose berkata lima tonggak yang dimaksudkan beliau pula merujuk kepada kelangsungan misi dan kesiagaan, memperkasakan keutuhan organisasi, pelestarian kesejahteraan warga, pengukuhan perhubungan pertahanan, dan peningkatan hubungan tentera darat dengan awam.


Helikopter bawa petugas perubatan terhempas di Brinchang, kesemuanya terselamat

IPOH, 26 Okt – Lima anggota pasukan perubatan termasuk seorang juruterbang selamat selepas helikopter yang dinaiki terhempas di kawasan Brinchang, Cameron Highlands tengah hari tadi.

Insiden yang berlaku pada 1.15 tengah hari ketika pesawat milik swasta itu dipercayai dinaiki seorang doktor dan empat pegawai perubatan dalam perjalanan dari Lojing, Cameron Highlands ke Ipoh.

Sementara itu, jurucakap Jabatan Bomba dan Penyelamat Perak dalam satu kenyataan memaklumkan, tiga penumpang cedera ringan dan tiga lagi cedera parah.


Tempahan vaksin AstraZeneca dibuka adalah palsu- JKJAV

KUALA LUMPUR 17 Mei. – Tempahan untuk vaksin AstraZeneca telah dibuka kepada semua orang di Malaysia seperti tular di laman media sosial adalah palsu, demikian menurut Jawatankuasa Khas Jaminan Akses Bekalan Vaksin COVID-19 (JKJAV).

Jawatankuasa itu dalam kenyataan malam tadi memaklumkan pautan https://www.vaksincovid.gov.my/en/register yang ditularkan itu hanyalah untuk pendaftaran Program Imunisasi COVID-19 Kebangsaan dan bukan untuk vaksin AstraZeneca.

Justeru, jawatankuasa itu menasihatkan orang ramai supaya berhati-hati dengan mesej palsu itu dan hanya mendapatkan maklumat sahih menerusi laman web atau media sosial mereka di Facebook, Instagram atau akaun @JKJAVMY untuk Twitter.


TPM Ahmad Zahid mula tugas secara rasmi di Perdana Putra

PUTRAJAYA, 5 Dis – Timbalan Perdana Menteri Datuk Seri Dr Ahmad Zahid Hamidi hari ini memulakan tugas secara rasmi di Perdana Putra di sini.

Ahmad Zahid yang mengenakan sut serba hitam, disambut Ketua Setiausaha Negara Tan Sri Mohd Zuki Ali sebaik tiba di perkarangan Kompleks Perdana Putra pada pukul 8 pagi.

Beliau kemudiannya mengimbas kad perakam waktu di pejabatnya di Aras 4 sebelum mengaminkan doa yang dipimpin oleh Penolong Pegawai Hal Ehwal Islam Jabatan Perdana Menteri Kamruzaman Abdul Aziz.

Ahmad Zahid, 69, diumumkan sebagai Timbalan Perdana Menteri serta memegang portfolio Menteri Kemajuan Desa dan Wilayah oleh Perdana Menteri Datuk Seri Anwar Ibrahim pada Jumaat lepas.

Pada Sabtu lepas, Ahmad Zahid yang juga Pengerusi Barisan Nasional (BN) antara 27 jemaah Kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Perdana Putra menempatkan pejabat-pejabat utama dalam pentabiran negara seperti Pejabat Perdana Menteri, Pejabat Timbalan Perdana Menteri dan Pejabat Ketua Setiausaha Negara.


Polis akan panggil Ahli Parlimen, peserta terbabit perarakan ke Parlimen

KUALA LUMPUR 2 Ogos – Polis akan memanggil Ahli Parlimen dan peserta terbabit perarakan ke bangunan Parlimen di sini, hari ini untuk memberi keterangan berhubung perarakan itu.

Ketua Polis Kuala Lumpur Datuk Azmi Abu Kassim berkata, kesemua mereka sedang dikenal pasti dan perarakan berkenaan disiasat di bawah Seksyen 9 Akta Perhimpunan Aman 2012, Seksyen 269 Kanun Keseksaan serta Akta Pencegahan dan Pengawalan Penyakit Berjangkit 1988 (Akta 342).

“Setakat ini, pihak polis telah menerima dua laporan polis mengenai perarakan berkenaan,” katanya dalam sidang media di Ibu Pejabat Polis Kontinjen Kuala Lumpur di sini hari ini.

Polis hari ini menghalang cubaan Ahli Parlimen Pembangkang memasuki pekarangan bangunan Parlimen bagi mendesak supaya sidang khas disambung walaupun ia telah ditangguhkan atas nasihat Kementerian Kesihatan (KKM) berikutan penularan COVID-19.

Kumpulan itu bersurai tanpa sebarang kekecohan selepas diarahkan oleh pihak polis, tetapi berlaku banyak perlanggaran prosedur operasi standard (SOP) khususnya berkaitan penjarakan fizikal, ketika perarakan dan ketika mereka berkumpul di Dataran Merdeka sebelum berarak menuju ke Parlimen.

Azmi berkata, pihaknya menerima maklumat mengenai perarakan berkenaan semalam bahawa perhimpunan solidariti bersama Ketua Pembangkang Datuk Seri Anwar Ibrahim akan diadakan di kawasan Parlimen.

“Oleh itu, pihak polis membuat keputusan untuk melakukan sekatan jalan raya di kawasan sekitar Parlimen bagi tujuan keselamatan,” katanya sambil menambah seramai 500 pegawai dan anggota polis ditugaskan bagi mengawal situasi semasa perarakan itu.

Dalam perkembangan lain, mengulas mengenai perhimpunan ‘Keluar dan #Lawan’ Sabtu lepas, Azmi berkata 11 peserta dan penganjur telah hadir memberi keterangan, dan menurutnya 19 laporan polis berhubung isu itu telah diterima.

Beliau berkata pihaknya sedang mengesan 47 individu lain yang dipercayai terlibat dalam perhimpunan berkenaan berdasarkan rakaman video dan gambar yang diperoleh oleh pihak polis.

“Satu kertas siasatan telah dibuka berkaitan perhimpunan ini melibatkan Seksyen 9 Akta Perhimpunan Aman 2012, Seksyen 269 Kanun Keseksaan dan Akta Pencegahan dan Pengawalan Penyakit Berjangkit 1988 (Akta 342),” katanya.


Pendigitalan dalam industri kreatif perlu diperkasa- Annuar Musa

Menteri Komunikasi dan Multimedia, Tan Sri Annuar Musa berkata, perkara itu bagi membudayakan ekonomi digital kepada semua peringkat sama ada perniagaan kecil atau berskala mega.

Katanya, ketika ini masih ada dalam kalangan masyarakat yang menganggap digitalisasi hanyalah untuk industri dan syarikat yang besar dan bukannya untuk perusahaan kampung.

“Sebenarnya tidak begitu, semua usahawan-usahawan termasuk kecil, mikro dan juga sederhana adalah sasaran sebenar kita untuk memastikan mereka menyertai program digitalisasi ini.

“Untuk itu, sememangnya perlu ada pendedahan, perlu ada latihan dan peluang-peluang yang dibuka kepada mereka bagi tujuan menggalakkan perkembangan industri kreatif serta penyertaan dalam digital ekonomi,” katanya.

Beliau berkata demikian dalam sidang media pada program Sembang Santai #KeluargaMalays[email protected] di Villa D’Acqua, Masjid Tanah di sini hari ini.

Mengulas lanjut, Annuar berkata, bagi merealisasikan pembudayaan ekonomi digital dalam kalangan masyarakat, kerajaan memberi peluang dan pendedahan melalui Perbadanan Digital Ekonomi Malaysia (MDEC) menerusi pelancaran pelbagai kempen kesedaran ke setiap negeri.

“Usaha sebegini adalah salah satu inisiatif untuk memastikan industri kreatif memberi sumbangan yang lebih besar kepada pertumbuhan ekonomi negara, mewujudkan peluang pekerjaan dan juga menjadi satu daripada pemacu dan pertumbuhan ekonomi negara.

“Jadi program-program engagement (keterlibatan) seperti mana kita lakukan ini adalah mustahak untuk menyampaikan segala informasi berhubung program dan dasar kita,” katanya.


15 individu termasuk penjawat awam ditahan berparti liar, ingkar PPN

KUALA LUMPUR 5 Ogos – Seramai 15 individu termasuk seorang penjawat awam ditahan kerana disyaki terlibat dengan parti liar dan mengingkari kawalan pergerakan dalam Pelan Pemulihan Negara di sebuah kondominium mewah di Jalan Ceylon Residences di sini, awal pagi ini.

Ketua Polis Daerah Dang Wangi Asisten Komisioner Mohamad Zainal Abdullah dalam kenyataan hari ini berkata, kesemua individu yang ditahan pada 1 pagi itu terdiri daripada sembilan wanita dan enam lelaki warga tempatan berusia antara 17 hingga 45 tahun.

“Ketika serbuan didapati kesemua mereka sedang berkumpul bagi mengadakan parti liar. Semasa pemeriksaan polis turut menjumpai kesan penggunaan dadah, pembesar suara dan lampu disko. Mereka turut didapati mengingkari kawalan pergerakan kerana melakukan aktiviti sosial,” katanya dalam kenyataan itu.

Selain itu, Mohamad Zainal berkata, 11 daripada mereka iaitu lapan wanita dan tiga lelaki didapati positif dadah hasil daripada ujian saringan air kencing.

Menurut beliau, kesemua yang ditahan dibawa ke Ibu Pejabat Polis Daerah Dang Wangi untuk siasatan mengikut Seksyen 15 (1) Akta Dadah Berbahaya 1952 dan Peraturan 17 (1) Peraturan-peraturan Pencegahan dan Pengawalan Penyakit Berjangkit (Pelan Pemulihan Negara) 2021 kerana terlibat dengan aktiviti sosial.


UTeM terima dua geran penyelidikan RM446,000

DURIAN TUNGGAL 11 Mei – Universiti Teknikal Malaysia Melaka (UTeM) menerima dua geran penyelidikan berjumlah RM446,000 menerusi satu Memorandum Perjanjian (MoA) bersama syarikat semikonduktor, On Semiconductor Malaysia Sdn. Bhd. (Onsemi).

Naib Canselor UTeM, Prof. Ts. Dr. Massila Kamalrudin berkata, geran tersebut adalah bagi membangunkan ‘silicon carbide’ dan teknologi kecerdasan buatan (AI) dalam industri kenderaan elektrik (EV).

“Onsemi memiliki dua kilang semikonduktor beroperasi di Seremban, Negeri Sembilan, mereka mahu memperluaskan lagi skop penyelidikan bersama tenaga kerja UTeM terutama yang memiliki kepakaran dalam bidang EV, AI dan bahan.

“Kami menerima dua geran industri antarabangsa iaitu untuk pembangunan AI berjumlah RM208,672 dan silicon carbide bernilai RM238,698 bagi tempoh April tahun ini hingga Mac tahun depan,” katanya.

Hadir sama, Setiausaha Kerajaan Negeri Datuk Wira Zaidi Johari, Exco Pendidikan, Pengajian Tinggi dan Hal Ehwal Agama, Datuk Rahmad Mariman selain Timbalan Presiden Onsemi, Dluong Ngan Leong.


Pelayan restoran didakwa cederakan teman wanita guna tukul besi

KUALA LUMPUR 15 April. – Seorang pelayan restoran didakwa di Mahkamah Sesyen, di sini, hari ini atas pertuduhan dengan sengaja menyebabkan cedera parah ke atas teman wanitanya dengan menggunakan sebatang tukul besi, bulan lalu.

Tertuduh didakwa dengan sengaja menyebabkan cedera parah ke atas Norzalizawati Md Nor, 41, menggunakan sebatang tukul besi di sebuah rumah kedai di Taman Desa, di sini, pada kira-kira 8 malam, 3 Mac lalu mengikut Seksyen 326 Kanun Keseksaan yang membawa hukuman penjara maksimum 20 tahun dan juga boleh dikenakan denda atau sebat, jika sabit kesalahan.

Terdahulu, Timbalan Pendakwa Raya Nurliyana Mohd Jafri tidak menawarkan sebarang jaminan kerana kesalahan itu tidak boleh dijamin dan difahamkan tiada ahli keluarga tertuduh hadir ke mahkamah untuk menjaminnya.


TMM2024: Pastikan produk pelancongan Melaka bertaraf lima bintang

SERI NEGERI 15 Mac – Semua produk pelancongan di negeri ini perlu bertaraf lima bintang menjelang Tahun Melawat Melaka 2024 (TMM 2024), kata Ketua Menteri Datuk Seri Utama Sulaiman Md Ali.

Beliau berkata, untuk itu satu jawatankuasa kebersihan dan keceriaan TMM 2024 termasuk melibatkan semua Pihak Berkuasa Tempatan (PBT) negeri akan ditubuhkan.

Beliau berkata demikian pada sesi penggulungan perbahasan usul ucapan terima kasih kepada Yang di-Pertua Negeri pada Persidangan Pertama, Penggal Kedua Dewan Undangan Negeri Melaka Ke-15, di sini, hari ini.


Lelaki ditahan polis selepas viral pandu secara berbahaya

IPOH, 5 Mei – Seorang lelaki ditahan setelah disyaki memandu secara melulu hingga boleh membahayakan pengguna lain sehingga tular menerusi rakaman sebuah video dalam satu kejadian di Jalan Beruas-Parit-Ipoh semalam.

Ketua Polis Perak Datuk Mior Faridalathrash Wahid berkata lelaki berumur 23 tahun yang memandu Proton Saga FLX berwarna coklat itu ditahan di sebuah rumah di Pusing, Batu Gajah selepas polis berjaya mengesannya pada hari yang sama.

“Kenderaan tersebut dirampas dan lelaki itu ditahan bagi membantu siasatan dibawah Seksyen 42 (1) Akta Pengangkutan Jalan 1987,” katanya dalam satu kenyataan.

Video berdurasi kira-kira seminit itu antara lain menunjukkan suspek memotong barisan dan garisan berkembar di kawasan Pekan Parit hingga boleh membahayakan keselamatan diri sendiri dan pengguna lain.


Dilarang berkelah, berkhemah di PD jika tak lengkap vaksin

AYER KEROH 10 Sept. – Individu yang tidak lengkap menerima suntikan vaksin tidak dibenarkan melakukan aktiviti berkelah dan perkhemahan di pantai peranginan Port Dickson, lapor Harian Metro.

Yang Dipertua Majlis Perbandaran Port Dickson (MPPD), Zamri Mohd Esa berkata, semua aktiviti berkumpulan juga adalah tidak dibenarkan kecuali kumpulan kecil dalam kalangan ahli keluarga sama.

Katanya, perkara itu digariskan dalam prosedur operasi standard (SOP), Pelan Pemulihan Negara (PPN) Fasa 2 dikeluarkan oleh MPPD sejak pantai itu dibuka pada 26 Ogos lalu.

“Individu yang sudah menerima suntikan vaksin lengkap dibenarkan membawa anak-anak berusia 17 tahun dan ke bawah bagi menyertai aktiviti dengan pematuhan SOP yang ketat.

“Aktiviti pelancongan juga hanya dibenarkan dalam negeri yang sama sahaja membabitkan hotel dan inap desa seperti arahan awal PPN bagi seluruh kawasan di Negeri Sembilan,” katanya.


Piala Ketua Menteri Melaka: TT4Killer dan The Academy raih juara PUBG dan MLBB

BANDARAYA MELAKA 10 Mac – Pasukan TT4Killer dan The Academy muncul juara Piala Ketua Menteri Melaka Esport Challenge 2022 bagi kategori Player Unknowns Battlegrounds (PUBG) dan Mobile Legends Bang Bang (MLBB).

Kedua-dua kumpulan itu membawa pulang wang tunai bernilai RM1,000 berserta piala pusingan dan medal dalam kejohanan yang diadakan selama tiga hari bermula 4 hingga 6 Mac lalu di Pusat Membeli Belah Aeon, Bandaraya Melaka.

Bagi tempat kedua kategori PUBG, disandang oleh pasukan FarangXMIT manakala untuk kategori MLBB disandang oleh Suhaz Jr. dengan masing-masing membawa pulang wang tunai bernilai RM 700 dan medal.

Pasukan Tabrak Chicken meraih tempat ketiga bagi kategori PUBG manakala Saudagar EA Ebliz bagi kategori MLBB dengan masing-masing membawa pulang wang tunai RM500 berserta medal.

Kesemua hadiah kemenangan disampaikan oleh EXCO Pembangunan Belia, Sukan dan Badan Bukan Kerajaan (NGO) negeri, VP Shanmugam selepas ucapan perasmian penutup kejohanan terbabit.

Dalam pada itu, Shanmugam dalam ucapannya berkata kerajaan negeri sentiasa memberi sokongan terhadap pembangunan belia dalam negeri termasuk perkembangan sukan elektronik yang merupakan cabang dalam industri digital.

“Sokongan kerajaan negeri terhadap perkembangan belia dalam sukan elektronik ini tidak akan pernah padam dan semoga dengan penganjuran sukan seperti ini mampu memajukan lagi industri sukan elektronik dan perkembangan belia Melaka dari masa ke semasa,” katanya.

Untuk setiap pasukan bagi kategori PUBG dan MLBB memerlukan sekurang-kurangnya lima orang untuk satu pasukan dan untuk keseluruhan seramai 64 pasukan bagi kategori PUBG, 16 pasukan untuk MLBB dan Permainan Tekken 7, disertai seramai 17 individu.

Dalam kejohanan sukan elektronik bersempena Ketua Menteri Melaka, Datuk Seri Sulaiman Md Ali itu turut diadakan pada hari pertama, sesi bual bicara bersama ikon sukan elektronik Melaka dan Pengulas profesional Melaka dengan tajuk Sejauh Mana Boleh Berkembang? bersama panel Si Jali, Higen dan HBO.


Apek tagih kelibat pemain ke-12

Bagi penjaga gol Kelab Bolasepak Melaka United (MUFC) Khairul Fahmi Che Mat, dia berharap Persatuan Bola Sepak Malaysia (FAM) bersama pentadbir liga dapat berbincang untuk membenarkan kelibat ‘pemain ke-12’ menyerikan stadium selepas setahun beraksi sunyi tanpa penonton.

Katanya, dengan adanya sokongan padu penyokong di stadium, sedikit sebanyak ia akan memeriahkan saingan Liga Malaysia dan pada masa sama menaikkan semangat pemain di padang.

“Harapan besar saya agar pihak FAM dan Liga Bola Sepak Malaysia (MFL) dapat berbincang dengan kerajaan untuk membenarkan kehadiran penyokong di stadium dalam norma baharu dengan mematuhi prosedur operasi standard (SOP) yang digariskan.

“Saya yakin kehadiran penyokong dapat memberikan motivasi lebih tinggi untuk pemain beraksi bersungguh-sungguh bagi membantu pasukan masing-masing,” katanya menerusi rakaman klip video yang dimuat naik MUFC di laman Youtube.

Mengenai penangguhan aksi Liga Super pada Mac depan, pemain yang mesra dengan panggilan Apek itu mengakui ada baik buruknya untuk pasukan.

“Namun, dari sudut keburukan pula perlawanan mungkin akan jadi lebih padat dengan aksi liga dan juga piala sepanjang musim ini,” katanya.

Sementara itu, tonggak pertahanan MUFC, Wan Amirul Afiq Wan Abdul Rahman pula berpendapat penangguhan saingan liga adalah sesuatu yang wajar untuk keselamatan semua yang terlibat.

Namun, pada masa sama pemain berusia 28 tahun itu berharap sesi latihan berpasukan diberi kebenaran sepanjang PKP 2.0 seleps ia dilanjutkan lagi sehingga 18 Februari.

“Saya berharap sangat Majlis Keselamatan Negara (MKN) membenarkan latihan bola sepak berjalan seperti biasa walaupun terpaksa mengikut SOP yang lebih ketat.


Ahmad Faizal beri bayangan kemelut Zii Jia – BAM diselesaikan dalam tempoh terdekat

BANGI, 25 Jan – Menteri Belia dan Sukan Datuk Seri Ahmad Faizal Azumu memberi bayangan kemelut antara Persatuan Badminton Malaysia (BAM) dan Lee Zii Jia, mampu diselesaikan dalam masa terdekat.

Ahmad Faizal yang mengadakan pertemuan dengan pemain perseorangan lelaki nombor tujuh dunia itu dan bekas juara remaja dunia Goh Jin Wei semalam, berkata semua pihak komited untuk meletakkan kepentingan negara sebagai aspek paling utama, dalam menyelesaikan kemelut tersebut.

“Saya juga bercakap dengan Presiden BAM Tan Sri Mohamad Norza Zakaria, memang kedua-dua pihak komited untuk meletakkan kepentingan negara sebagai perkara paling utama,” katanya kepada pemberita selepas merasmikan Majlis Perundingan Belia Negara di sini, hari ini.

Mengulas mengenai pertemuan dengan Zii Jia dan Jin Wei yang diadakan secara tertutup semalam, Ahmad Faizal berkata kedua-dua pemain itu menyatakan dua alasan berbeza untuk keluar daripada BAM.

“Saya dengar dan percaya BAM juga akan mendengar apa sahaja yang mereka bawa, jadi kita doakan yang baik-baik. Perkara lain yang kita bincangkan (semalam), amat tidak manis untuk saya kongsikan kepada orang ramai, kerana jika ada pun lebih sebagai nasihat saya, umpama nasihat seorang abang kepada adik.

“Jadi saya harap perkara itu dihormati. Apa jua masalah dapat diselesaikan dan ada solusi terbaik jika kepentingan peribadi, kumpulan, dapat dikorbankan demi kepentingan negara.

“Itu yang saya sampaikan kepada mereka berdua, dan saya nampak mereka faham perkara itu. Saya juga mendoakan agar perjumpaan Zii Jia dengan kepimpinan BAM hari ini, akan mencapai solusi terbaik,” jelasnya.

Jumaat lepas, Timbalan Presiden BAM Datuk Seri Jahaberdeen Mohamed Yunoos mengumumkan BAM tidak akan mendaftarkan Zii Jia untuk mana-mana kejohanan antarabangsa bagi tempoh dua tahun bermula 18 Jan ini.

Ia berikutan keputusan juara All England itu yang menghantar surat untuk keluar daripada BAM pada 11 Jan lepas, agar beliau dapat bergerak sebagai pemain profesional, dengan alasan tidak dapat menahan tekanan dan gaya hidup yg tetapkan di BAM.

Jin Wei yang mengumumkan persaraan pada September lepas, sebelum mula bergerak sebagai pemain profesional, turut dikenakan tindakan oleh BAM untuk tidak akan didaftarkan untuk kejohanan selama dua tahun bermula 31 Okt 2021.- BERNAMA


PH fail saman pembubaran DUN Melaka

AYER KEROH 22 Okt. – Pakatan Harapan (PH) Melaka bertindak memfailkan saman berhubung pembubaran Dewan Undangan Negeri (DUN) Melaka yang ke-14.

Pengerusi PH Melaka Adly Zahari dalam satu kenyataan berkata, tindakan itu diambil melalui firma guaman Gan Ho dan Razlan Hadri untuk menilai fakta, prosedur dan proses pembubaran DUN pada 4 Oktober lalu.

“Kita juga menyedari Melaka baharu melangkah ke Fasa 4, di mana aktiviti ekonomi rakyat baharu berjalan dengan baik bagi memastikan pemulihan ekonomi rakyat tidak terjejas.

“Maka, saya mewakili PH Negeri Melaka, melalui firma Gan Ho dan Razlan Hadri memfailkan saman kepada pohak berkenaan untuk menilai fakta, prosedur dan proses pembubaran DUN Melaka yang ke-14,” katanya.


Penunggang maut kemalangan ketika hujan renyai

PENGKALAN BATU 5 Julai – Pekerja kontraktor sebuah syarikat telekomunikasi maut selepas terbabit kemalangan dengan sebuah kenderaan pelbagai guna (MPV) Perodua Alza dalam kejadian di Jalan Bachang, di sini, hari ini.

Ketua Polis Daerah Melaka Tengah Asisten Komisioner Christopher Patit berkata, sebelum kejadian mangsa menunggang motosikal Yamaha LC135 dalam perjalanan dari arah Lebuh Alor Gajah-Melaka Tengah-Jasin (AMJ) Bachang menghala ke persimpangan lampu isyarat Bachang.

“Hasil siasatan kejadian dipercayai berlaku apabila motosikal mangsa hilang kawalan sebaik tiba di lokasi lalu jatuh terseret sejauh kira-kira 25 meter.

“Semasa mangsa terjatuh, Perodua Alza dipandu lelaki berusia 59 tahun yang datang dari arah bertentangan kebetulan melalui lokasi kejadian terlanggar penunggang motosikal terbabit,” katanya.

Christopher berkata, mayat mangsa kemudian dihantar ke Jabatan Forensik Hospital Melaka bagi proses bedah siasat selain kedua-dua kenderaan kini ditahan untuk pemeriksaan di Pusat Pemeriksaan Kenderaan Berkomputer (PUSPAKOM).


‘Macam kena gigit semut merah..’

AYER MOLEK 25 Februari – “Tadi biasa sahaja, rasa macam gigit semut merah tetapi sekarang baru rasa sakit sikit,” itu kata Muhammad Al Zulkhairy Zuhry Arrassy, 10, peserta Program Berkhatan Beramai-Ramai Peringkat Dewan Undangan Negeri (DUN) Ayer Molek.

Murid darjah empat Sekolah Kebangsaan (SK) Bukit Lintang itu bersama adiknya berusia sembilan tahun antara 42 kanak-kanak yang menyertai program berkhatan beramai-ramai itu.

“Di dalam tadi atuk yang temankan saya. Tidaklah sakit, rasa biasa sahaja,” katanya ketika ditemui di Klinik Kesihatan Ayer Molek, hari ini.

Sementara itu, Ahli Dewan Undangan Negeri (Adun) Ayer Molek Datuk Rahmad Mariman berkata, program anjuran Jawatankuasa Pembangunan dan Penyelarasan Dewan Undangan Negeri (Japerun) Ayer Molek bersama Sidang-Sidang Parlimen Hang Tuah Jaya dan Panel Penasihat Klinik Kesihatan Ayer Molek adalah bersempena program cuti sekolah.

“Program berkhatan beramai-ramai ini adalah antara program cuti sekolah yang kita adakan dan untuk kali ini, ia membabitkan seramai 42 kanak-kanak sekitar kawasan DUN Ayer Molek.

Terdahulu, anak-anak yang menyertai program itu dimandikan dengan air daripada semburan jentera bomba sebelum diarak dengan kompang ke klinik kesihatan untuk disunatkan.


Mohd Rani dilantik Ketua Pegawai Eksekutif baharu KTMB

KUALA LUMPUR 1 Dis. – Mohd Rani Hisham Samsudin dilantik semula sebagai Ketua Pegawai Eksekutif baharu Keretapi Tanah Melayu Berhad (KTMB) berkuat kuasa hari ini.

Pengerusi KTMB Datuk Rameli Musa dalam satu kenyataan berkata Mohd Rani Hisham, 58 menggantikan penyandang jawatan sebelum ini, Datuk Kamarulzaman Zainal yang menamatkan perkhidmatan semalam, setelah lebih setahun memegang jawatan itu.

“Beliau perlu memastikan pelan pembangunan masa depan syarikat dapat dilaksanakan segera, seiring dengan senario semasa, termasuk agenda pembiayaan operasi dan aset, pengukuhan struktur serta tata kelola organisasi dan mengoptimumkan nilai korporat penyedia pengangkutan rel utama negara,” katanya.

Mohd Rani Hisham berkelulusan bidang Pengurusan Perniagaan dari Universiti Northrop, California, Amerika Syarikat (AS), mempunyai pengalaman lebih 34 tahun dalam pengurusan logisitik, pengangkutan awam dan kargo.

Selain bertugas dengan beberapa syarikat pengangkutan dan logisitik di AS, beliau turut menyertai beberapa syarikat dalam negara seperti Pos Aviation Sdn Bhd, Senai Airport Terminal Services Sdn Bhd, MISC Trucking and Warehousing Sdn Bhd, DHL Global Forwarding dan Sime Darby Berhad.


PM umum dermasiswa B40 TVET, galak pelajar B40 pilih TVET

SHAH ALAM, 20 Jun – Perdana Menteri Datuk Seri Ismail Sabri Yaakob hari ini mengumumkan pelaksanaan Program Dermasiswa B40 Pendidikan Teknikal dan Latihan Vokasional (TVET), khusus untuk pelajar B40 yang mengikuti pengajian dalam bidang tersebut di institusi pengajian tinggi awam bawah seliaan Kementerian Pengajian Tinggi pada tahun ini.

Ismail Sabri berkata program tersebut dilaksanakan bagi meningkatkan motivasi dan galakan kepada pelajar untuk memilih bidang TVET dengan melibatkan seramai 1,000 orang pelajar bagi pengambilan pertama.

“Kerajaan menjangkakan program ini melibatkan implikasi kewangan berjumlah RM36.41 juta bagi setiap pengambilan,” katanya pada Majlis Perasmian Minggu TVET Negara 2022 di sini hari ini.

Justeru beliau yakin program tersebut akan menawarkan lebih banyak peluang kepada anak-anak Keluarga Malaysia, terutamanya daripada kumpulan B40 mendapat akses pendidikan di peringkat lebih tinggi, seterusnya membina kerjaya dalam bidang TVET.

Beliau berkata TVET telah dikenal pasti sebagai satu daripada 14 pemacu perubahan dalam Rancangan Malaysia Ke-12 (RMK12) kerana sudah sampai masa TVET menjadi pilihan utama para belia dalam mempersiapkan diri mereka untuk masa depan sepertimana negara maju lain.

Turut hadir, Menteri Pengajian Tinggi Datuk Seri Dr Noraini Ahmad, Menteri Kanan Pendidikan Datuk Dr Radzi Jidin, Menteri Sumber Manusia Datuk Seri M. Saravanan, Menteri Pembangunan Luar Bandar Datuk Seri Mahdzir Khalid dan Menteri Belia dan Sukan Datuk Seri Faizal Azumu.

Pada majlis tersebut, Perdana Menteri turut mengisytiharkan 2 Jun sebagai Hari TVET Negara yang wajar disambut setiap tahun bagi menghargai sumbangan pelbagai pihak berkaitan TVET.

Ismail Sabri berkata selain pengisytiharan Hari TVET Negara, penganjuran Sambutan Minggu TVET Negara juga merupakan antara tindakan dalam Pelan Penjenamaan TVET Nasional.

Menurutnya keprihatinan kerajaan terhadap TVET diserlahkan dengan pembiayaan yang tinggi, iaitu 80 peratus penyedia TVET awam menawarkan program TVET secara percuma dan bagi tahun 2019 hingga 2021, sebanyak 171,412 program TVET di peringkat Diploma dan Sarjana Muda telah ditawarkan.

Perdana Menteri berkata kesedaran orang ramai terhadap pekerjaan sektor TVET yang memerlukan kemahiran spesifik dan menawarkan sumber pendapatan tinggi sudah meningkat tetapi belum mencapai tahap yang disasarkan.

“Terdapat banyak platform media sosial yang boleh dimanfaatkan secara optimum bagi mempromosikan TVET termasuk memaparkan kejayaan graduan dan alumni TVET, sekali gus menjadikannya sebagai kerjaya pilihan,” katanya.

Pada masa yang sama, Ismail Sabri juga menyeru pihak industri supaya menjadi rakan kongsi strategik dengan turut mempromosikan TVET kepada Keluarga Malaysia seperti menonjolkan peluang kerjaya dalam industri dan membenarkan pelajar membuat lawatan ke industri mereka.

“Saya percaya, langkah ini dapat meningkatkan daya tarikan ramai, sekali gus menjadikan TVET pemangkin utama dalam melahirkan tenaga kerja tempatan yang berkemahiran tinggi sepertimana negara maju yang lain,” katanya.


Jalan sempit Pantai Siring akan dinaik taraf – MPJ

SERKAM 14 Jan – Majlis Perbandaran Jasin (MPJ) akan menaiktaraf infrastruktur dan membina jalan baharu di sepanjang tujuh kilometer di Pantai Siring dalam masa terdekat.

Yang Dipertua MPJ Datin Sapiah Haron berkata, peruntukan dianggarkan sebanyak RM3 juta akan digunakan untuk pembinaan jalan dua hala baharu di kawasan itu.

Katanya, penambahbaikan itu bertujuan memberi keselesaan kepada pengunjung dan masyarakat setempat memandangkan kawasan tersebut merupakan lokasi tumpuan pelancong dalam dan luar negeri.

“Kalau kita tengok di sini jalan sangat sempit untuk keluar masuk ke Pantai Siring, jadi MPJ akan buat jalan baharu sepanjang tujuh kilometer.

Mengulas lanjut, Sapiah berkata pihaknya turut merancang untuk membangunkan sebuah taman tema air di Pantai Siring dengan menghantar permohonan kepada Kementerian Pelancongan, Seni dan Budaya (MOTAC).

“Untuk pembinaan taman tema air itu dianggarkan peruntukkan sebanyak RM27 juta untuk pembinaan termasuk kos tambak dan pengambilan tanah di kawasan rekreasi dan riadah Pantai Siring ini.


Penarafan keselamatan udara Malaysia dikembalikan kepada kategori 1

KUALA LUMPUR, 1 Okt – Penarafan keselamatan udara Malaysia yang sebelum ini diturunkan oleh Pentadbiran Penerbangan Persekutuan (FAA) Amerika Syarikat (AS), telah dikembalikan kepada Kategori 1 selepas kesemua 33 isu berbangkit dapat diselesaikan, kata Menteri Pengangkutan Datuk Seri Dr Wee Ka Siong.

Beliau berkata isu yang ditimbulkan FAA pada 2019, sejak awal tidak berulang dan Pihak Berkuasa Penerbangan Awam Malaysia (CAAM) berjaya menyelesaikan 29 daripada isu berkenaan menerusi penilaian kedua FAA pada Disember tahun lepas, iaitu hanya dalam tempoh enam bulan.

“Menjelang pertengahan Julai tahun ini, FAA kembali melakukan penilaian semula dan CAAM telah menyelesaikan semua maklum balas bagi 29 hasil penemuan dan semua pengurusan pelan tindakan pembetulan telah ditamatkan.

“Dua tahun lepas merupakan tempoh penting bagi CAAM kerana keseluruhan organisasi telah disusun semula manakala pelbagai usaha dijalankan untuk mengukuhkan tenaga kerja, dokumentasi dan membangunkan dasar latihan komprehensif untuk pemeriksa,” katanya dalam sidang media secara dalam talian hari ini.

Wee kini sedang dalam lawatan rasmi ke ibu pejabat Pertubuhan Penerbangan Awam Antarabangsa (ICAO) di Montreal, Kanada, tempat beliau bertemu dengan Menteri Pengangkutan dari negara lain untuk membincangkan kerjasama teknikal.

Menurut Wee penarafan keselamatan udara Kategori 1 bermakna pihak berkuasa penerbangan awam Malaysia mematuhi piawaian keselamatan Pertubuhan Penerbangan Awam Antarabangsa (ICAO).

“Dengan penarafan IASA (Penilaian Keselamatan Penerbangan Antarabangsa) Kategori 1, syarikat penerbangan negara boleh menjalankan perkhidmatan ke AS dan membawa kod syarikat penerbangan AS. Untuk mengekalkan penarafan itu, sesebuah negara mesti mematuhi piawaian keselamatan ICAO.

“Sementara itu, penarafan Kategori 2 bermaksud negara berkenaan sama ada tidak mempunyai undang-undang atau peraturan minimum yang diperlukan untuk mengawasi syarikat penerbangan mengikut piawaian antarabangsa, atau pihak berkuasa penerbangan awamnya kekurangan dalam satu atau lebih aspek, seperti kepakaran teknikal, kakitangan terlatih, rekod atau prosedur penyimpanan atau pemeriksaan,” katanya.

Pada November 2019, Malaysia telah diberikan Kategori 2 dalam penarafan keselamatan udaranya di bawah program IASA oleh FAA kerana ketidakpatuhan terhadap piawaian keselamatan ICAO.

Hasil penilaian mendapati CAAM mempunyai 58 penemuan secara keseluruhan, 25 daripadanya dapat diselesaikan manakala 33 masih terbuka, yang membawa kepada penurunan taraf keselamatan udara pada tahun tersebut. – BERNAMA


Op Selamat: Perak Rekod 1,160 kes kemalangan dalam tempoh seminggu

IPOH, 6 Mei – Perak merekodkan 1,160 kes kemalangan membabitkan 15 kematian menerusi Op Selamat 18/2022 sempena Aidilfitri sejak dilaksanakan Jumaat lepas sehingga semalam.

Ketua Jabatan Siasatan dan Penguatkuasaan Trafik (JSPT) negeri Supt Azizan Hassan berkata  penunggang dan pembonceng motosikal merupakan mangsa kemalangan maut yang paling tinggi direkodkan iaitu sebanyak sembilan kes sepanjang tujuh hari pelaksanaan operasi berkenaan.

“Antara lokasi yang sering berlaku kemalangan ialah di jalan bandaran iaitu sebanyak 344 kes diikuti jalan Persekutuan 299 kes; lebuh raya pula 243 kes; jalan negeri 166 kes serta lain-lain jalan 108 kes.

Ini merupakan satu angka yang membimbangkan, justeru hari ini kami menjalankan satu operasi bersepadu bersama Agensi Antidadah Kebangsaan (AADK) negeri bagi mengawal angka (kemalangan) tersebut daripada terus meningkat khususnya penunggang dan pembonceng motosikal,” katanya ketika ditemui pemberita selepas meninjau Op Bersepadu sempena Op Selamat 18 di Jalan Maxwell di sini hari ini.

Dalam pada itu, Azizan berkata sebanyak 9,975 saman dikeluarkan sepanjang Op Selamat sehingga semalam dengan kesalahan tertinggi adalah memandu melebihi had laju.

“Antara kesalahan tertinggi adalah membabitkan kesalahan memandu melebihi had laju iaitu 2,972 saman diikuti lain-lain kesalahan seperti parkir, insurans, abai peraturan lalu lintas dan tiada lesen memandu.


FRIM tawar khidmat perundingan, latihan dalam tisu kultur

KUALA LUMPUR 9 Sept – Institut Penyelidikan Perhutanan Malaysia (FRIM) menawarkan khidmat perundingan dan latihan berkaitan kemahiran asas mengenai tisu kultur bagi memberi pendedahan kepada orang ramai terutamanya usahawan dalam bidang tersebut.

Ketua Program Bioteknologi, Bahagian Bioteknologi Perhutanan FRIM Dr Nor Hasnida Hassan berkata, kaedah tisu kultur itu semakin dikenali untuk penghasilan bahan tanaman seragam, berkualiti tinggi dan bebas penyakit serta untuk menghasilkan anak pokok dalam jumlah yang banyak.

“Teknologi tisu kultur sebagai satu cara menghasilkan anak pokok yang lengkap di dalam makmal bermula dengan sebahagian kecil tisu tumbuhan seperti daun, batang, pucuk atau sel dikulturkan dalam media nutrien di bawah keadaan yang steril dan terkawal untuk tumbesaran anak pokok.

“Teknik penghasilan anak pokok daripada tisu tumbuhan menggunakan medium nutrien ini mampu menghasilkan anak pokok yang serupa dengan pokok asalnya atau pokok induk dalam masa singkat, malah kualitinya turut terjamin,” katanya dalam kenyataan dikeluarkan FRIM.

FRIM merupakan agensi kerajaan yang giat menjalankan kajian dan penyelidikan berkaitan teknologi tisu kultur, selain mempunyai komitmen dalam pemuliharaan, latihan, inovasi, penyelidikan dan pembangunan (R&D) serta pengkomersialan bahan tanaman.

FRIM juga membangunkan makmal pertama untuk tisu kultur pada Disember 1984 sebelum operasi makmal itu dikembangkan kepada pengeluaran komersial spesies hutan dengan pembentukan Unit Kultur Tisu pada awal 1990-an.

Pada peringkat awal penubuhan makmal tisu kultur itu disebabkan kesukaran mendapatkan bekalan benih pokok hutan yang serupa dengan induk untuk program penghutanan semula dan tisu kultur dilihat sebagai satu teknik terbaik bagi menyelesaikan masalah berkenaan ketika itu.

Dalam pada itu, FRIM turut menawarkan bengkel pengkulturan tisu tumbuhan untuk memperkenalkan pengetahuan am tentang tisu kultur bagi tumbuhan, menjelaskan teknik pensterilan dan penyediaan media tisu kultur serta latihan komprehensif di makmal bagi tumbuhan sehingga kepada pengikliman anak pokok di nurseri.

Program tersebut adalah platform terbaik dalam memberi pendedahan berkaitan tisu kultur dari segi teknik, aplikasi komersial dan potensi perniagaan yang boleh diwujudkan.

Sementara itu, Nor Hasnida berkata penggunaan teknologi tisu kultur adalah antara teknik terbaik berbanding teknik pembiakan lain bagi mendapatkan anak pokok yang serupa dengan induk.

Beliau berkata penghasilan anak pokok menggunakan teknik tisu kultur bukan sahaja terpakai untuk tanaman pertanian, malah ia juga digunakan untuk membiak tumbuhan hiasan dan pemuliharaan pokok hutan terutama spesies yang berdepan kepupusan.

Beliau bagaimanapun berkata teknik tisu kultur memerlukan makmal sebagai lokasi asas untuk membuat proses kultur tisu yang dilengkapi dengan peralatan khas.

“Kami juga menyediakan latihan bagi tisu kultur mengikut jenis tanaman berbeza, selain latihan sebagai input awal bagi mereka yang berminat melaksanakan projek pertanian moden atau nurseri tisu kultur. Bengkel tisu kultur ini dijalankan di Pusat Biousahawan Bioteknologi.


Kerajaan sedang rangka RUU Langkah Sementara

KUALA LUMPUR 30 Jun – Kerajaan sedang merangka Rang Undang-undang (RUU) Langkah Sementara untuk mengurangkan kesan sosial dan ekonomi susulan pandemik COVID-19, kata Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali.

Beliau berkata memandangkan penglibatan awam penting dalam usaha tersebut, maka platform perundingan secara dalam talian sedang dikendalikan dan ditadbir oleh Perbadanan Produktiviti Malaysia.

“Wujud kelebihan dalam setiap situasi sukar, justeru kita perlu mengubah krisis menjadi peluang dengan memanfaatkan aliran baharu muncul untuk mengurangkan wabak ini dan mencari pemboleh bagi pelaburan berkualiti dan mempercepat agenda pendigitalan secara menyeluruh,” katanya ketika berucap pada pelancaran Laporan Produktiviti 2020 di sini, hari ini.

Beliau mengulangi bahawa pelaksanaan langkah bertahap oleh kerajaan dalam usaha menangani pandemik COVID-19 telah mencapai peringkat terkini iaitu Perintah Kawalan Pergerakan Pemulihan, yang telah menunjukkan hasil produktif.

Ini susulan kadar pengangguran meningkat kepada 3.5 peratus, sekali gus menunjukkan tahap keterukan pandemik COVID-19 yang telah mencetuskan gangguan dalam perniagaan, memaksa penutupan premis perniagaan, memutuskan rantaian bekalan serta kerugian dari segi kewangan berikutan pelaksanaan Perintah Kawalan Pergerakan, katanya.

Beliau berkata walaupun operasi perniagaan perlu memanfaatkan teknologi dan inovasi, automasi dan pendigitalan dalam usaha berkembang maju, namun pada masa sama, kebolehkerjaan tenaga kerja juga perlu ditingkatkan.

“Budaya kecemerlangan dan pemikiran produktiviti perlu diterapkan untuk menyediakan dorongan ke arah hasil produktiviti lebih tinggi serta membolehkan Malaysia merealisasikan aspirasi ekonomi berpendapatan tinggi,” katanya.

Mohamed Azmin berkata memandangkan perniagaan perlu kekal mampan, Kementerian Perdagangan Antarabangsa dan Industri akan terus melakukan yang terbaik untuk menyokong industri khususnya perusahaan kecil dan sederhana di samping melonjakkan dan melindungi pekerjaan dan produktiviti pekerja.

Beliau juga menekankan Malaysia tidak seharusnya terlepas pandang mengenai perlunya transformasi ekonomi yang pesat memandangkan negara lain di rantau ini juga sedang mengalami proses yang sama, malah ada yang mencapai kadar pantas.

“Rancangan enam fasa atau 6R, iaitu ‘resolve’ (memutuskan), ‘resilience’ (berdaya tahan), ‘restart’ (pembukaan semula), ‘recovery’ (pemulihan), ‘revitalise’ (merancakkan semula) dan ‘reform’ (pembaharuan) yang diperkenalkan kerajaan telah disambut baik dan kita perlu melakukan yang terbaik dalam melangkah ke hadapan untuk mencapai sasaran jangka sederhana dan panjang,” katanya.

Beliau berkata tindakan sistematik dan terancang yang diambil kerajaan, termasuk menerusi Pelan Jana Semula Ekonomi Negara, selain Bantuan Prihatin Nasional, telah terbukti tepat pada masanya selain pantas dalam memberikan impak positif ke atas pertumbuhan ekonomi Malaysia, melindungi pendapatan dan kemampanan pekerjaan.


Mangsa banjir di Kuantan meningkat

Portal info bencana Jabatan Kebajikan Masyarakat (JKM) melaporkan PPS di Dewan KRT Taman Murni Sungai Isap itu menempatkan 59 mangsa daripada 14 keluarga.

Pusat pemindahan lain ialah Balai Raya Kampung Tiram yang menempatkan 103 mangsa daripada 32 keluarga; Dewan Orang Ramai Kampung Pandan 1 (73 mangsa, 25 keluarga); Balai Raya Bukit Kuin 1 (lapan mangsa, dua keluarga) dan Dewan Orang Ramai Mat Kilau (enam mangsa, satu keluarga).

Hujan lebat berterusan sejak tiga hari lepas menyebabkan kawasan berkenaan dinaiki air dan Jabatan Meteorologi Malaysia menjangkakan hujan lebat akan berterusan hari ini dan cuaca di Kuantan pada pagi ini adalah mendung.

Sementara itu, laman web rasmi Jabatan Pengairan dan Saliran memaklumkan dua sungai di daerah ini iaitu Sungai Kuantan di Pasir Kemudi dan Sungai Belat di Sri Damai, berada pada paras amaran.


250 orang Melaka bakal pecah rekod masak asam pedas

BANDAR HILIR 21 Julai – Festival Masakan Warisan Melaka (FMWM) 2022 bakal mencatatkan rekod baharu ke dalam Malaysia Book of Record.

Pengerusi Lembaga Pengarah Perbadanan Muzium Melaka (PERZIM), Datuk Akramuddin Abdul Aziz berkata, penganjurannya bakal memecah rekod bagi kategori penyediaan masakan asam pedas teramai iaitu seramai 250 orang.

“Selain penyediaan asam pedas teramai, pengunjung berpeluang memenangi lebih 25 hadiah berupa barangan elektrik yang disediakan sempena acara cabutan bertuah,” katanya.

Beliau ditemui selepas menyertai program [email protected]: Seni Bina Kubu Pertahanan Melayu yang dihadiri seramai 120 peserta dekat Muzium Rakyat Jalan Kota.

Sementara itu mengenai program [email protected] hari ini, kata Akramuddin, pihaknya akan mengedarkan risalah kepada pelajar dari pelbagai peringkat mengenai pengetahuan kewujudan kubu lama yang terdapat di Melaka.

“Banyak dari kalangan generasi baharu hari ini yang tidak tahu tentang kewujudan kubu lama, masih ada lagi yang tidak mengetahui asal usul pembinaan kubu Ngah Ibrahim dan sebagainya,”kata beliau.


Pasca-PRU15: Istana Negara terus jadi tumpuan hari ini

KUALA LUMPUR, 24 Nov – Istana Negara, di sini, sekali lagi menjadi tumpuan apabila Perbincangan Khas Raja-Raja Melayu dijadual berlangsung berhubung pembentukan kerajaan Persekutuan selepas Pilihan Raya Umum ke-15 (PRU15) berakhir dengan Parlimen tergantung, Sabtu lepas.

Perbincangan dijadual bermula 11 pagi antara lain bertujuan mendapatkan pandangan Duli-duli Yang Maha Mulia Raja-Raja Melayu bagi membantu Yang di-Pertuan Agong Al-Sultan Abdullah Ri’ayatuddin Al-Mustafa Billah Shah membuat keputusan berhubung pembentukan kerajaan baharu.

Antara yang telah berangkat tiba setakat ini ialah Sultan Johor Sultan Ibrahim Sultan Iskandar; Pemangku Raja Pahang Tengku Hassanal Ibrahim Alam Shah Al-Sultan Abdullah dan Raja Muda Perlis Tuanku Syed Faizuddin Putra Jamalullail.

Pada PRU itu, Pakatan Harapan memperoleh 82 kerusi, Perikatan Nasional (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) dan Parti Bangsa Malaysia serta Parti Kesejahteraan Demokratik Masyarakat masing-masing satu.

Sementara itu, hari ini juga berlangsung proses penamaan calon bagi pilihan raya kerusi Parlimen Padang Serai di Kedah dan Dewan Undangan Negeri Tioman di Pahang yang diadakan serentak susulan kematian calon di kedua-dua kerusi berkenaan sebelum hari pengundian PRU15.


Gempa bumi kuat landa Kepulauan Tonga

KUALA LUMPUR, 4 Jun – Gempa bumi kuat berukuran 6.0 pada skala Richter dikesan melanda Kepulauan Tonga pada 9.07 malam ini.

Menurut kenyataan Jabatan Meteorologi Malaysia (MetMalaysia), gegaran berlaku pada kedudukan 690 kilometer (km) Timur dari Laucala, Fiji dengan kedalaman 238 km.


KPLB peruntuk RM10 juta bagi program peningkatan pendapatan tahun ini

KUALA NERANG, 13 Feb – Kementerian Pembangunan Luar Bandar (KPLB) menyediakan peruntukan RM10 juta bagi Program Peningkatan Pendapatan (PPP) pada tahun ini.

Menterinya Datuk Seri Mahdzir Khalid berkata menerusi peruntukan itu golongan sasar daripada Kumpulan B40 luar bandar diberikan bantuan peralatan dan latihan bagi membantu mereka menjalankan perniagaan seterusnya meningkatkan pendapatan.

“Program ini juga membantu usahawan kecil memiliki kios sendiri untuk menjalankan perniagaan mereka. Ini dilaksanakan menerusi Bantuan Warung [email protected] di bawah PPP,” katanya dalam satu kenyataan di sini hari ini.

Mahdzir berkata menerusi PPP peserta akan menerima bantuan peralatan dengan kos maksimum sehingga RM10,000 setiap seorang dan pada tahun lepas seramai 564 orang mendapat manfaat program itu.

Mengulas mengenai bantuan Warung [email protected] di negeri ini, Mahdzir berkata bagi fasa pertama tahun ini seramai 15 usahawan akan menerima bantuan itu dengan nilai keseluruhan berjumlah RM75,000.

“Program bantuan Warung [email protected] di negeri ini dilaksanakan di bawah Lembaga Kemajuan Wilayah Kedah (KEDA) dan pada tahun ini program ini dilaksanakan di dua lokasi iaitu di Padang Terap dan Sungai Petani sebagai permulaan,” katanya.- BERNAMA


Malaysia, Uzbekistan pertimbang kemungkinan pelaburan bersama projek tekstil

KUALA LUMPUR 17 Mac. – Malaysia dan Uzbekistan sedang berunding untuk mempertimbangkan kemungkinan pelaburan bersama dalam projek tekstil di negara Asia Tengah, kata Duta Uzbekistan ke Malaysia, Ravshan Usmanov.

Usmanov berkata, rundingan antara syarikat Malaysia dan Persatuan Industri Tekstil dan Pakaian Uzbekistan (UTGIA) itu untuk kemungkinan memeterai projek pelaburan bersama di wilayah Ferghana dan Samarkand di Uzbekistan.

Menurutnya jumlah eksport tahunan barangan industri tekstil Uzbekistan pada 2020 adalah US$1.9 bilion (51 peratus eksport adalah produk siap) ke 68 negara dan menarik pelaburan asing untuk penghasilan produk baharu bernilai US$3.2 bilion.

“Menurut Dasar Pelaburan dan Eksport Aktif Industri Tekstil Uzbekistan, negara itu berusaha untuk meningkatkan eksport kain dari US$1.9 bilion pada 2020 kepada US$7.1 bilion pada 2025.

“Jumlah pekerja di industri ini sekitar 360,000. Pada 2020 ketika membina kemudahan pengeluaran baharu, 16,800 pekerjaan baharu dicipta,” katanya, sambil menambah ketika ini terdapat 1,970 perusahaan berdaftar di bawah industri tekstil, di Uzbekistan.

Usmanov juga mengundang ahli perniagaan Malaysia untuk menyertai tiga acara utama anjuran UTGIA tahun ini – Pameran Mesin Tekstil Antarabangsa Asia Tengah (CAITME), Persidangan Tekstil Uzbekistan (UTC) dan Pameran Antarabangsa Industri Tekstil dan Fesyen (UzTextile Expo).

Mengulas mengenai kerjasama pelaburan dua hala dengan Malaysia, diplomat itu berkata pada 2020, 31 perusahaan, termasuk 21 daripadanya adalah 100 peratus syarikat milik Malaysia, antaranya dalam industri minyak dan gas, tekstil, perabot, produk elektroteknik, perkhidmatan kewangan dan pelancongan, beroperasi di Uzbekistan dengan perkongsian bersama pelabur Malaysia.

“Kami mengundang entiti perniagaan kedua-dua negara untuk lebih aktif mengembangkan kerjasama saling menguntungkan dalam perdagangan, ekonomi dan pelaburan, terutama di bidang elektroteknik, farmaseutikal, pertanian, kimia dan ICT,” katanya.


Polis P.Pinang tumpas geng samun bersenjata api

GEORGE TOWN, 3 Jan – Polis Pulau Pinang menumpaskan geng samun termasuk menggunakan senjata api selepas menahan lima lelaki dalam siri serbuan di sekitar negeri itu, baru-baru ini.

Ketua Polis Pulau Pinang Datuk Mohd Shuhaily Mohd Zain berkata penahanan geng pertama melibatkan dua lelaki tempatan berusia 26 dan 30 tahun pada 12.01 tengah malam Ahad (1 Jan) di tepi jalan di Jalan Berjaya dan Taman Desa Damai, di Bukit Mertajam dekat sini.

“Penahanan dua lelaki itu susulan laporan polis diterima kami pada 10 malam 9 Dis lepas berhubung kejadian samun bersenjata api di sebuah kedai serbaneka di Jalan Betik, Bukit Mertajam dan ekoran insiden tersebut kami menubuhkan satu pasukan khas bagi mengesan suspek terlibat.

“Ketika ditahan, polis merampas sepucuk revolver .38, dua kelongsong bersama tiga butir peluru .38 bersama seorang daripada lelaki itu dan polis tidak menolak kemungkinan mereka mahu melakukan jenayah samun membabitkan kedai serbaneka di sekitar kawasan tersebut,” katanya pada sidang akhbar di sini hari ini.

Katanya polis turut merampas dua motosikal Yamaha 125z dan SYM, sebuah kereta, dua telefon bimbit, sebilah parang, empat topi keledar dan dua beg silang daripada dua suspek tidak bekerja tersebut.

Mohd Shuhaily berkata dengan penahanan dua lelaki itu, polis berjaya menyelesaikan enam kes samun bersenjata api di sekitar daerah Seberang Perai Tengah (SPT) dan geng ini meyasarkan kedai serbaneka beroperasi lewat malam dengan melarikan wang hasil jualan serta telefon bimbit.

Katanya dua lelaki yang mempunyai pelbagai rekod lampau jenayah dan dadah itu direman enam hari bagi membantu siasatan dan mereka disiasat mengikut Seksyen 3(1) dan Seksyen 8 Akta Senjata Api 1971 serta Seksyen 8 (a) Akta Senjata Api 1960 dan Seksyen 395/397 Kanun keseksaan.

Sementara itu, beliau berkata dua lagi lelaki berusia 24 dan 25 tahun yang merupakan geng samun berasingan ditahan di Kepala Batas, dekat sini pada 6 petang 25 Dis lepas dan mereka dipercayai terlibat tiga kes samun serta satu curi motosikal di daerah Seberang Perai Utara, dekat sini.

“Mereka ditahan tidak sampai 24 jam melakukan samun menggunakan parang di sebuah kedai serbaneka di Taman Desa Murni, Sungai Dua dekat sini iaitu pada 5.52 pagi membabitkan kerugian RM500 dan keduanya yang positif dadah dipercayai menjalankan kegiatan tersebut sejak awal Disember,” katanya kedua-duanya direman sehingga 4 Jan.

Beliau berkata susulan penahanan dua lelaki yang tidak bekerja itu, polis merampas sebuah motosikal Yamaha Y15, topi keledar, tiga telefon bimbit, barangan kemas, beg silang dan wang tunai RM230.

Shuhaily berkata seorang lagi lelaki berumur 30 tahun ditahan di George Town, di sini pada pada 30 Dis kerana terlibat dalam kes ragut sehingga menyebabkan seorang wanita cedera di kaki kiri dan kerugian RM350 dalam kejadian di Jalan Rafeie, Tanjung Bungah di sini.

Katanya dalam kejadian 9.15 pagi 28 Dis itu, suspek yang menunggang motosikal telah menghampiri mangsa sebelum meragut beg tangan wanita tersebut sehingga menyebabkan dia jatuh dan cedera di kaki.

“Berdasarkan siasatan lelaki itu terlibat lima kes samun di daerah Timur Laut dan satu kes curi motosikal di daerah Barat Daya, suspek yang mempunyai sembilan rekod lampau itu dipercayai terlibat jenayah samun ragut sejak Mac tahun lepas,” katanya.

Menurutnya lelaki itu direman selama tujuh hari bagi membantu siasatan dan kes tersebut disiasat mengikut Seksyen 394 serta 379A (1) Kanun Keseksaan.

“Lima lelaki ditahan itu merupakan geng samun berasingan dan polis Pulau Pinang menubuhkan pasukan khas bagi menumpaskan kegiatan samun serta ragut di negeri itu,” katanya.


Tiada kumpulan rekrut warga Filipina keturunan Sulu di Lahad Datu – PDRM

LAHAD DATU, 28 Julai – Siasatan dan risikan Polis Diraja Malaysia (PDRM) mendapati tiada kumpulan tertentu bergiat merekrut rakyat Filipina berketurunan Sulu di negeri ini, kata Pesuruhjaya Polis Sabah Datuk Idris Abdullah.

Beliau berkata PDRM memandang serius dakwaan tular di media sosial kononnya Kumpulan Sulu aktif merekrut rakyat Filipina di Lahad Datu bagi tujuan tertentu.

Bagaimanapun, katanya PDRM sedang menjalankan siasatan mengenai satu kumpulan yang mengeluarkan dokumen diri Sulu Sultaniyah Darul Islam dengan mengenakan bayaran tertentu di negeri ini.

“Siasatan awal mendapati kegiatan itu dilakukan seorang individu yang bertindak mengambil kesempatan untuk mengaut keuntungan peribadi,” katanya menerusi satu kenyataan hari ini.

Sebelum ini, dilaporkan Setiausaha Pertubuhan Kemanusian Masyarakat Antarabangsa Malaysia (MHO) Datuk Hishamuddin Hashim mendakwa terdapat kegiatan aktif yang dilakukan pihak tertentu untuk merekrut warga tempatan di Lahad Datu dengan pemberian dokumen diri berkaitan Kumpulan Sulu.


MOSTI mulakan projek pengesanan vaksin dengan teknologi Blockchain

KUALA LUMPUR 3 Mac. – Kementerian Sains, Teknologi dan Inovasi (MOSTI) dan MIMOS, dengan kerjasama Kementerian Kesihatan (KKM), telah memulakan projek pengesanan vaksin yang berkaitan dengan teknologi Blockchain di peringkat konsep.

Timbalan Menteri MOSTI Datuk Ahmad Amzad Hashim berkata penjejakan vaksin boleh digunakan bukan hanya untuk COVID-19 tetapi juga bagi vaksin atau ubat-ubatan lain di Malaysia.

“Ia akan dimulakan dengan siri setiap ubat, dengan penjejakan dilakukan dari pengilang hingga ke rantaian bekalan kepada doktor yang memberikan ubat dan individu yang menerimanya.

“Sistem ini kemudian dapat digunakan untuk menyediakan Sijil Kesihatan Digital yang memenuhi piawaian antarabangsa, misalnya CommonPass yang disokong oleh Forum Ekonomi Dunia dan Yayasan Rockefeller sehingga memudahkan pergerakan perjalanan dan rentas sempadan,” menurutnya dalam kenyataan semalam.

Beliau berkata antara aplikasi teknologi Blockchain adalah untuk mengesan pergerakan ubat-ubatan yang mana di peringkat global, teknologi Blockchain dalam industri penjagaan kesihatan dianggarkan bernilai sekitar AS$500 juta (RM2,044 juta) menjelang 2022.

Ahmad Amzad berkata Blockchain dapat digunakan dalam penilaian insurans dan tuntutan, pengesahan penyedia penjagaan kesihatan, rantai bekalan ubat dan peranti, catatan kesihatan diri dan pertukaran data kesihatan serta penyelidikan dan penilaian klinikal.

“Blockchain boleh digunakan untuk mengesahkan kesahihan ubat-ubatan dan ini membantu membuktikan salasilah ubat-ubatan dari sudut pembuatan hingga penggunaan… sebagai contoh, Blockchain boleh digunakan untuk mengesan vaksin dari kilang pembuatan hingga ke tahap pentadbiran dan pengedaran,” katanya.

Beliau berkata Blockchain juga menambah baik akses kepada rekod perubatan pesakit yang mana buat masa ini, institusi yang menyimpan rekod perubatan elektronik mempunyai kekangan apabila pangkalan data di sebuah hospital tidak dapat ‘bercakap’ dengan rakan sejawatnya di hospital lain disebabkan operasi berasingan dan menggunakan perisian berbeza.

“Blockchain yang dapat diakses secara universal akan membolehkan data diakses oleh pihak berkepentingan yang berkaitan secara selamat dan disahkan… akses dapat diberikan oleh pesakit dengan menggunakan kontrak pintar.

“Ini bukan sahaja meletakkan kawalan data kesihatan diri di tangan individu tetapi juga memudahkan rawatan bagi penyakit berulang dan mengurangkan kelewatan rawatan yang tepat,” katanya.

Beliau berkata konsep sama dapat membantu meningkatkan kecekapan tuntutan insurans perubatan yang mana sebagai pesakit, seseorang itu mungkin berurusan dengan doktor dan klinik atau hospital berbeza, menyebabkan sejarah perubatan berada di tempat berasingan.

“Menempatkan rekod perubatan pada Blockchain yang membolehkan akses yang sesuai bukan sahaja membolehkan akses yang lebih cepat bagi syarikat insurans tetapi juga membantu mengurangkan kejadian penipuan,” katanya.

Ahmad Amzad berkata teknologi seperti Blockchain juga boleh digunakan dalam pelbagai bidang daripada pertanian kepada perikanan, kesihatan kepada pendidikan dan pelbagai lagi yang mampu melonjakkan tahap sosioekonomi negara.

“Dengan cara ini, tidak ada seorangpun yang mempunyai kawalan ke atas pangkalan data ini yang mana pangkalan data ini juga terdapat log digital bagi semua transaksi yang berkaitan… data yang tersimpan juga selamat melalui kaedah kriptografi.

“Blok data ini dirantai bersama dan menghasilkan satu rekod audit yang tidak boleh diubah… kombinasi ciri-ciri ini memberikan peluang unik untuk penggunaan Blockchain dalam pelbagai bidang dan dapat melonjakkan tahap sosioekonomi negara,” katanya.


Kehadiran Agong ubati kesedihan mangsa banjir sambut Krismas

SHAH ALAM, 25 Dis – “Kami sangat teruja dengan kedatangan Agong dan memberi keceriaan kepada kami di pusat ini,” kata seorang mangsa banjir M. Thilagavathy, 28, di pusat pemindahan sementara (PPS) di Pusat Latihan Pengajar dan Kemahiran Lanjutan (CIAST), Seksyen 19 hari ini.

Wanita itu menzahirkan rasa teruja kerana tidak menyangka dapat bertemu dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang sekurang-kurangnya dapat mengubat rasa sedih apabila tidak dapat menyambut Krismas seperti sebelum ini.

“Persiapan untuk Krismas pun kami sudah sediakan namun semua sudah hancur kerana banjir. Tapi kita pun tidak sangka juga walaupun tidak dapat sambut (Krismas), Agong pula datang ke sini ucap ‘Merry Christmas’ pada kami.

“Agong pesan ‘Jangan risau semua akan jadi baik lepas ini. Kalau hendak apa-apa bagitahu dekat orang di sini (pengurusan PPS)’,” kata Thilagavathy kepada pemberita di PPS tersebut hari ini..

Tambah pilu, Seman yang berasal dari Betong, Sarawak itu berkata rancangan asalnya untuk menyambut Krismas bersama keluarga di Sarawak terpaksa ditangguhkan susulan banjir teruk di kawasan Taman Sri Muda.

“Tiket saya sudah beli untuk kami sekeluarga. Tunggu masa sahaja untuk pulang, sekali jadi banjir ini. Memang sedih sangat. Barang-barang persediaan semua sudah habis rosak.

“Bila Agong datang sini jumpa sendiri depan mata, rasa seperti ada sambutan di sini dan Baginda juga ada bagi sumbangan dan wang pada anak-anak. Anak-anak suka,” katanya.

Terdahulu, Seri Paduka berkenan berangkat dengan memandu sendiri kenderaan pacuan empat roda ke PPS sekitar 9.50 pagi yang disambut Raja Muda Selangor Tengku Amir Shah.

Seri Paduka berkenan meluangkan masa kira-kira 40 minit menyantuni mangsa terjejas dengan banjir di Taman Sri Muda dan turut mengucapkan “Merry Christmas” (Selamat Hari Krismas) kepada mangsa yang menyambut perayaan itu sebelum berangkat ke lokasi seterusnya di Masjid Taman Sri Muda, di sini.- BERNAMA


Semua menteri UMNO kekal dalam Kabinet- PM Muhyiddin

KUALA LUMPUR 31 Mac – Perdana Menteri Tan Sri Muhyiddin Yassin hari ini berkata semua menteri daripada UMNO akan terus kekal berada dalam Kabinet kerajaan Perikatan Nasional (PN).

Perdana Menteri berkata kesepakatan itu dicapai selepas pertemuan beliau dengan menteri-menteri daripada UMNO pada Isnin (29 Mac) yang meminta nasihat berhubung kedudukan mereka dalam Kabinet kerajaan PN.

“Alhamdulillah, atas nasihat yang saya berikan, kesepakatan telah dicapai bahawa semua menteri UMNO akan terus kekal berada di dalam Kabinet,” katanya dalam kenyataan di sini hari ini.

“Justeru, saya tidak mahu peletakan jawatan mereka dari Kabinet menjejaskan segala perancangan kerajaan untuk mengatasi masalah COVID-19 dan memulihkan ekonomi negara,” kata Muhyiddin.

Pada Isnin menteri-menteri daripada UMNO mengadakan pertemuan dengan Perdana Menteri berikutan ketetapan Perhimpunan Agung UMNO 2020 di ibu negara untuk memutuskan kerjasama politik dengan Bersatu pada Pilihan Raya Umum ke-15.

Pada Ahad, Presiden UMNO Datuk Seri Dr Ahmad Zahid Hamidi berkata, usul memutuskan kerjasama politik dengan Bersatu yang menerajui kerajaan Perikatan Nasional itu dipersetujui sebulat suara oleh perwakilan parti yang menghadiri perhimpunan itu.

Perhimpunan tahunan itu turut meluluskan usul Ahli Parlimen UMNO dan Barisan Nasional (BN) seramai 42 orang tidak akan bersama kerajaan PN apabila Parlimen dibubarkan.


Pemuzik jalanan dibenar teruskan aktiviti

KUALA LUMPUR 25 Feb. – Pemuzik jalanan atau ‘buskers’ dibenarkan meneruskan aktiviti dengan syarat mematuhi prosedur operasi standard (SOP) termasuk pemakaian pelitup muka dan penjarakan fizikal semasa membuat persembahan mereka.

Menteri Kanan (Keselamatan), Datuk Seri Ismail Sabri Yaakob berkata, kerajaan sentiasa mengambil maklum setiap keluhan dan rayuan rakyat termasuk daripada pemuzik jalanan yang bergantung hidup sepenuhnya kepada persembahan mereka.

“Kerajaan menerima rayuan daripada pihak pemuzik jalanan atau buskers yang sepenuh masa bergantung hidup dengan persembahan mereka di restoran, gerai-gerai, warung dan medan selera.

“Ini sama ada di kawasan Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP),” katanya dalam satu sidang media harian perkembangan COVID-19, hari ini.

Ismail berkata kerajaan turut membenarkan aktiviti mesyuarat, insentif, persidangan dan pameran (MICE) dan mesyuarat bersemuka di kawasan PKP bermula 5 Mac ini, dengan kehadiran 25 peratus daripada kapasiti premis atau maksimum 250 orang.

Katanya, hasil pembentangan Kementerian Pelancongan, Seni dan Budaya mendapati industri MICE pada tahun lalu menurun kepada RM2.25 bilion iaitu berkurangan sehingga 90 peratus, berbanding RM9.25 bilion pada 2019 selain lebih 5,000 pekerja industri itu hilang pekerjaan.

Mengenai perkhidmatan tata rias kuku tangan dan kaki (manicure & pedicure), beliau berkata perkara itu telah dibincangkan dengan Kementerian Kesihatan (KKM), dan kementerian berkenaan turut meminta diberikan masa menjalankan penilaian risiko kerana aktiviti tata rias kuku melibatkan sentuhan.

“KKM ingin melihat secara menyeluruh perkara itu kerana kalau kita benarkan manicure dan pedicure atau facial (rawatan muka), maka kita juga perlu mempertimbangkan permohonan seperti spa dan urutan kerana ia juga melibatkan sentuhan,” katanya.


Penang jadi ‘lauk’ Melaka United

KELAB Bolasepak Melaka United (Melaka United FC) seakan mengamuk di Stadium Hang Jebat apabila mudah ‘meratah’ Penang FC 4-1, dalam aksi Liga Super, malam tadi.

Di babak kedua, skuad Hang Tuah tidak menunggu lama untuk menambah jaringan menerusi Ifedayo Olusegun pada minit ke-58 dan hanya berselang dua minit selepas itu, Justin Baas menambah gol keempat pasukan.


Ismail Sabri calon PM pada PRU15 – Ahmad Maslan

KUALA LUMPUR, 14 April – Majlis Tertinggi (MT) UMNO hari ini sebulat suara mencadangkan Naib Presiden UMNO Datuk Seri Ismail Sabri Yaakob sebagai calon perdana menteri pada Pilihan Raya Umum ke-15 (PRU15).

Setiausaha Agung UMNO Datuk Seri Ahmad Maslan berkata perkara itu dipersetujui pada Mesyuarat MT UMNO yang dipengerusikan Presiden UMNO Datuk Seri Dr Ahmad Zahid Hamidi.

Selain itu, mesyuarat berkenaan turut membuat beberapa ketetapan lain iaitu pembentangan Akta Anti Lompat Parti mesti diteruskan dan disokong untuk diluluskan tanpa berkompromi dengan gesaan mana-mana pihak yang cuba menggagalkannya mahupun cubaan untuk mengubah maksudnya kepada bentuk perundangan yang lain.

“UMNO berpendirian bahawa Akta Anti Lompat Parti mesti segera direalisasikan sebagai satu manifestasi untuk memastikan hak pengundi sentiasa terpelihara dan dihormati,” katanya dalam kenyataan di sini.

Sementara itu, Ahmad berkata Perhimpunan Agung UMNO Khas akan diadakan pada 14 Mei depan bagi meminda Perlembagaan UMNO mengenai tempoh pemilihan parti malah pada tarikh berkenaan turut akan berlangsung sambutan Hari UMNO serta jamuan Hari Raya Aidilfitri.

Mengenai kedudukan memorandum persefahaman (MoU) antara kerajaan Persekutuan dan Pakatan Harapan (PH) yang berakhir 31 Julai ini, Ahmad berkata MT memutuskan ia tidak akan diteruskan lagi.

Mesyuarat MT itu diadakan sebelum berlangsungnya Majlis Berbuka Puasa UMNO di Dewan Tun Razak 3, Pusat Dagangan Dunia (WTC) di sini. Antara yang hadir pada majlis iftar itu ialah Ahmad Zahid, Timbalan Presiden UMNO Datuk Seri Mohamad Hasan, Ismail Sabri dan Presiden MCA Datuk Seri Dr Wee Ka Siong.


SPRM beri jaminan bertindak profesional laksanakan tugas

PUTRAJAYA 23 Mac – Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki memberi jaminan agensi itu akan melaksanakan tanggungjawabnya secara profesional berlandaskan undang-undang.

“Dalam pertemuan tersebut, saya telah mendengar beberapa isu semasa berbangkit dikemukakan oleh Datuk Seri Anwar yang menjadi keprihatinan beliau,” katanya dalam kenyataan yang dikeluarkan bersempena kunjungan itu.

Azam berkata SPRM juga menghargai sokongan yang diberikan oleh Ketua Pembangkang itu terhadap agensi berkenaan dalam usaha membanteras rasuah secara berkesan di negara ini.

Sementara itu, Anwar yang juga Ahli Parlimen Port Dickson berkata beliau menyokong tindakan SPRM mengekang rasuah di negara ini ekoran Indeks Persepsi Rasuah 2020 yang dikeluarkan oleh Transparency International menunjukkan amalan itu masih pada tahap membimbangkan.


MUSA akur dipotong tiga mata

PERSATUAN Bolasepak Melaka United (MUSA) enggan menyalahkan mana-mana pihak, sebaliknya akur dengan hukuman pemotongan tiga mata serta-merta seperti diputuskan badan bebas, First Instance Body (FIB), semalam.

Setiausaha Agungnya, Ir Ahmad Rosli Hamzah berkata, pihaknya sedaya upaya menyelesaikan segala tunggakan gaji pemain dan pegawai pada tarikh akhir pertama pada 31 Januari lalu.

Namun, ujarnya, berikutan situasi semasa COVID-19 dan pelaksanaan Perintah Kawalan Pergerakan 2.0 (PKP 2.0), penjadualan segala pembayaran bagi fasa kedua sedikit tergendala.

Justeru, pihaknya mengambil tanggungjawab di atas segala yang berlaku dan akan terus menggiatkan usaha menjelaskan segala baki tunggakan yang disebabkan oleh pengurusan terdahulu.

“Justeru, kami mengharapkan usaha memastikan ‘hutang lama’ berkenaan akan berjaya diselesaikan dan tidak mengganggu mental pemain musim ini,” katanya seperti dipetik Harian Metro.

Terdahulu, Melaka Hari Ini melaporkan Kelab Bolasepak Melaka United (MUFC) dipotong tiga mata oleh FIB susulan kegagalan membayar baki ansuran tunggakan gaji pemain dan pegawai mengikut jadual yang telah ditetapkan.

Keputusan itu diputuskan dalam mesyuarat FIB Pelesenan Malaysian Football League (MFL) yang dipengerusikan oleh Sheikh Mohd Nasir Sheikh Mohd Sharif secara persidangan video bersama ahli jawatankuasa lain.

Hukuman tersebut menyaksikan skuad Hang Tuah yang sebelum ini menduduki tangga ke-8 Liga Super turun ke tangga ke-10 dengan berkongsi satu mata bersama Sabah FC dan UiTM FC.


Ship and Sha’ir: Hamzah Fansuri’s House and Heart

The term bayt in Arabic basically means “house,” and the unit of poetry (shi’r) is called a bayt – the house of verse.  The Arabic sh’ir serves to denote poetry in general. The sha’ir, derived from the shi’r, served a certain poetic genre.  Sha’ir is the Malay narrative poem.  The Sha’ir  is made up of quatrains with monoryhmes of the type aaaa, bbbb, cccc.  It was said that usually a line of sha’ir contains nine to 13 syllables.

In Hamzah Fansuri’s work, the term bayt is also understood to mean “a unit of verse” as in the Arabic sense. Accordingly, the term bayt meaning “house” or rumah. In Hamzah it is further used in two different senses: in its basic sense of “house,” and in its relational sense meaning the heart (al-qalb; hati), or the self (al-nafs; diri). Hence, the soul (the innermost secret: al-sirr – rahsia), which viewed from one aspect  can also refer to the spirit (al-ruh).

Apart from the analogy of the house, relationally employed to refer to the heart, or self, or spirit, Hamzah also uses the analogy of the boat (perahu) to refer to the phenomenal aspects of the same denotatum, referring to Hamzah’s Sha’ir Perahu. Syed Muhammad Naquib al-Attas (1968/2018) in The Origin of the Malay Sha’ir explains that Hamzah’s four-line verse composed of a single bayt, could have been influenced by Sufi symbolism. Hamzah’s analogy of the house as a single entity composed of the fourfold sufi conception of unity of the Religious Law (shar’iat), the Way (tariqat), the Truth (haqiqat), and Gnosis (ma’rifat). Hence, Hamzah writes:

Hamzah lived in the first half of the 16th century on the North-west coast of Sumatra. In his teachings, the Law, the Way, the Truth and Gnosis, the four entities are not separate but one and the same reality.  The representation of the House may be thought to be a static one. Muhammad Naquib explains that this was because the idea is the comprehension of the concept of the absolute unity of the Way to the Truth. But the spiritual journey itself is a dynamic concept. Hence this is also compared to a ship (kapal) “whose keel is like the Law, whose planks are like the Way, whose content or merchandise is like the Truth and whose gain is like the spiritual gains of Gnosis.

The ship depicts the individual man embarking on the lone spiritual journey, sailing the shoreless sea of Absolute Being.  Muhammad Naquib was marshalling his arguments for Hamzah as the inventor and the originator of the Malay sha’ir.  Hamzah was unique. He has since then shown that Hamzah is the first man to set forth in systematic writing the essential aspects of the Sufi doctrines in Bahasa Melayu.

The Malay sha’ir, then, as a literary genre, can be considered to be of indigenous origin. The sha’ir would later become popular as a medium for conveying subjects not restricted  to the religious and metaphysical domains. We see the shai’r being employed by 19th century Malay essayists such as  Abdullah Munshi and Siami in 19th century Melaka and Singapura.

Hamzah was the 16th century Malay Sufi poet. Muhammad Naquib, who studied on Hamzah, submitted his doctoral thesis in May 1966 to the School of Oriental and African Studies (SOAS) University of London. Subsequently, in a separate work, he put forward his argument on Hamzah as the originator of the Malay Sha’ir in response to Dutch scholar Professor A. Teeuw’s article titled “The Malay Sha’ir, problems of origin and Tradition.” In his article, Teeuw asked the question: “Are Hamzah’s work the origin of the Malay sha’ir?” and his answer: “It is possible so, but…”  Muhamad Naquib was, on the other hand, definitive. His research and arguments answer both questions in the affirmative. He was not too pleased with the Dutch scholar’s stress on the “mysterious nature of early or older Malay literature,” contributing to his failure in clarifying  “the concept of origin.”

Before Teeuw in 1966, other earlier scholars who offered the hypothesis on the origin of the Malay Sha’ir were P. Voorhoeve (1952), and later Amin Sweeney (1971).

In spite of the many differences in argument, it may be concluded that the earliest sha’ir  are represented by the works composed by Hamzah; and that the sha’ir emerged in the Sufi milieu under the influence of Persian and Arabic poetry. Vladimir Braginsky (2004) of SOAS argues, lending credence to Muhammad Naquib that there is no poetic form in  Arabico-Persian literary theory or practice which could lay claim  to the role of “the undoubted prototype of the sha’ir. The fact that genuine Arabico-Persian poetical forms, undoubtedly known to the Malays, failed to become a feature of Malay literature is highly significant.

It has been written that the 16th century is the period of genesis, of the Malay Enlightenment viz the Acheh-Melaka nexus.  Hamzah flourished during that period, and the first man to write complete works on Sufi doctrine in Malay literature. The theory on the origin of the Malay sha’ir, is to be seen as belonging to the larger theory of Islamization of the Malay Archipelago.


‘Phua Chu Kang’ ikrar jadi pemandu dan penunggang lebih berhemah

SINGAPURA 9 Jun – Pelakon Singapura Gurmit Singh yang terkenal menerusi sitkom “Phua Chu Kang” didenda S$800 (RM2,488.10) dan dilarang memandu selama tiga bulan setelah mengaku bersalah memandu melebihi had laju.

“Hai semua. Anda mungkin telah atau tidak pernah mendengar berita itu tetapi saya hanya ingin mengatakan bahawa saya memohon maaf, dan saya harap dapat melakukan yang lebih baik. Jaga diri, ” katanya di akaun Instagramnya.

Menurut The Straits Times, pada April, Gurmit, 56, ditahan ketika memandu pada kelajuan 131 kmj di sepanjang Woodlands Avenue 12 menuju Seletar Expressway yang had lajunya adalah 70 kmj.

Gurmit boleh dipenjara hingga tiga bulan atau denda hingga S$1,000 (RM3,110.13)kerana memandu laju sementara mereka yang disabitkan dengan kesalahan sama lebih sekali boleh dipenjara hingga enam bulan atau denda hingga S$2,000.


Ramadan tiba, umat Islam Malaysia mula berpuasa Ahad

KUALA LUMPUR, 1 April – Umat Islam di Malaysia akan mula berpuasa mulai Ahad (3 April), demikian diumumkan oleh Penyimpan Mohor Besar Raja-Raja Tan Sri Syed Danial Syed Ahmad.

Syed Danial berkata tarikh permulaan puasa bagi negeri-negeri di seluruh Malaysia ditetapkan pada hari Ahad menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Sebelum ini, Pejabat Penyimpan Mohor Besar Raja-Raja menerusi satu kenyataan menetapkan tarikh melihat anak bulan Ramadan bagi menentukan permulaan puasa untuk umat Islam di Malaysia ialah hari ini (Jumaat) bersamaan 29 Syaaban 1443 Hijrah.

Pejabat Penyimpan Mohor Besar Raja-Raja dalam kenyataan itu turut menyatakan proses melihat anak bulan Ramadan berlangsung di 29 lokasi seluruh negara antaranya di Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Setelah dua tahun umat Islam di negara ini menyambut Ramadan dalam keadaan Malaysia masih berdepan dengan pandemik COVID-19, kali ini ia akan disambut dalam Fasa Peralihan ke Endemik yang bermula 1 April. – BERNAMA


Pelanjutan SOSMA beri peluang PDRM lebih efisien – Acryl Sani

KUALA LUMPUR, 27 Julai – Keputusan Dewan Rakyat meluluskan usul lanjutan Subseksyen 4(5) Kesalahan Keselamatan (Langkah-langkah Khas) 2012 (SOSMA) (Akta 747) semalam akan memberikan peluang kepada Polis Diraja Malaysia (PDRM) untuk menjalankan tanggungjawab memelihara keselamatan dan ketenteraman awam dengan lebih efisien.

Ketua Polis Negara Tan Sri Acryl Sani Abdullah Sani berkata PDRM menyambut baik keputusan itu dan amat menghargai usaha kerajaan melalui Kementerian Dalam Negeri (KDN) yang telah mengemukakan semula usul itu di Dewan Rakyat.

“Komitmen KDN dan Ahli-ahli Parlimen dalam membolehkan usul pelanjutan tempoh kuat kuasa Subseksyen 4(5) Akta SOSMA (2012) dan Rang Undang-Undang (RUU) Suruhanjaya Bebas Tatakelakuan Polis (IPCC) 2020 diluluskan, adalah sokongan yang sangat besar dalam penguatkuasaan undang-undang di Malaysia.

“Perkembangan melibatkan pelanjutan Subseksyen 4(5) SOSMA akan memberikan peluang untuk PDRM menjalankan tanggungjawab dengan lebih efisien, demi kesejahteraan Keluarga Malaysia,” katanya dalam kenyataan hari ini.

Selain itu Acryl Sani berkata, PDRM turut menyambut baik usaha kerajaan ke arah penubuhan IPCC demi mengembalikan keyakinan masyarakat kepada PDRM.

Semalam, Dewan Rakyat meluluskan usul lanjutan Subseksyen 4(5) Kesalahan Keselamatan (Langkah-langkah Khas) 2012 (SOSMA) (Akta 747) untuk terus berkuat kuasa bagi tempoh lima tahun lagi mulai 31 Julai ini.

Usul dibawa Menteri Dalam Negeri Datuk Seri Hamzah Zainudin itu diluluskan setelah melalui undi belah bahagian yang menyaksikan 111 Ahli Parlimen bersetuju manakala 88 tidak bersetuju dan 21 tidak hadir.


MBMB Warriors jaguh futsal Melaka 2021

PAYA RUMPUT 28 Mac – MBMB Warriors FC mencipta kejutan apabila merampas takhta juara Liga Futsal Melaka 2021 dalam perlawanan akhir yang berlangsung di Kompleks Sukan Komuniti Paya Rumput Krubong semalam.

Skuad kendalian Razman Abdul Razak itu mencatat kemenangan tipis 3-2 ke atas White Star FC sekali gus menjadi kejuaraan sulung pasukan berkenaan sejak menyertai Liga Futsal Melaka.

Selaku johan, MBMB Warriors FC membawa pulang wang tunai RM4,000, piala pusingan dan medal, manakala White Star FC menerima RM2,000 dan medal.

Tempat ketiga menjadi milik pasukan Sri Peringgit Bersatu FC yang menewaskan PERMA FC dalam aksi penentuan ketiga dan keempat sekali gus membawa pulang RM1,000 dan medal.

Perlawanan akhir itu turut disaksikan Timbalan Presiden Persatuan Bolasepak Melaka United (MUSA), Datuk Wira Mohd Yusoff Mahadi serta Pengarah Teknikal yang juga Ketua Jurulatih Futsal Kebangsaan Chiew Chun Yong.

Hadir sama, Naib Presiden MUSA, Datuk Khairi Anuar Ahmad dan Noor Azman Rahman, Setiausaha Agung MUSA Ir Ahmad Roslee Hamzah, Pengerusi Jawatankuasa Futsal dan Bolasepak Pantai MUSA, Ridzuan Ahmad serta barisan Exco MUSA.


PM bentang RMKe-12 pada 27 September ini- Mustapa

PUTRAJAYA 1 Sept – Perdana Menteri Datuk Seri Ismail Sabri Yaakob akan membentangkan Rancangan Malaysia Ke-12 (RMKe-12) di Dewan Rakyat pada 27 September ini.

Beliau berkata demikian selepas mengimbas kad perakam waktu sebagai tanda memulakan tugas di Unit Perancang Ekonomi berkenaan di sini, pada Rabu.

Selain itu, Mustapa berkata pembentangan RMKe-12 serta Belanjawan Pembangunan 2022 juga merupakan tumpuan utama EPU bagi tempoh 100 hari pertama pelantikan beliau.

Menurutnya, bagi RMKe-12, isu utama yang akan ditangani dalam tempoh lima tahun akan datang termasuk merapatkan jurang pembangunan negeri dan kawasan di negara ini dalam tempoh sederhana dan jangka panjang.

“Kita telah kenal pasti enam negeri yang terkebelakang termasuk Sabah dan Sarawak yang menjadi tumpuan dalam merapatkan jurang pembangunan di negeri-negeri terbabit.

“Selain itu, kita juga akan menumpukan jurang pendapatan antara golongan B40, M40 dan T20 khususnya yang terkesan akibat pandemik COVID-19,” katanya.


Nelayan Vietnam kena cekup, peralatan RM1.5j dirampas

KUALA TERENGGANU, 25 Feb – Agensi Penguatkuasaan Maritim Malaysia (APMM) menahan 13 nelayan asing termasuk tekong warga Vietnam selepas didapati menangkap ikan secara haram di perairan Terengganu.

Pengarah Zon Maritim Kemaman Komander Maritim Rashidilhadi Abd Rashid berkata dalam operasi yang diadakan pada Selasa, pihaknya turut merampas bot, 500 liter minyak diesel, satu tan hasil laut serta peralatan menangkap ikan dianggarkan bernilai RM1.5 juta.

“Bot nelayan asing itu ditahan sekitar pukul 5.40 petang di kedudukan kira-kira 102 batu nautika tenggara Kuala Kemaman. Kesemua kru bot yang berumur 23 hingga 45 tahun tidak memiliki sebarang dokumen pengenalan diri yang sah,” katanya dalam satu kenyataan hari ini.

Rashidilhadi berkata APMM memandang serius isu pencerobohan nelayan asing dan akan mempertingkatkan lagi rondaan dan kawalan di Zon Maritim Malaysia bagi memastikan perairan negara sentiasa selamat dan terpelihara.

“Orang ramai juga disarankan memberi kerjasama untuk membantu menangani sebarang aktiviti jenayah maritim dengan membuat aduan melalui talian MERS 999 atau Pusat Operasi Maritim Negeri Terengganu menerusi talian 09-6884357,” katanya. – BERNAMA


Wan Saiful sahkan tidak lagi pegang jawatan Pengerusi PTPTN

JITRA, 12 Julai – Ketua Penerangan Parti Pribumi Bersatu Malaysia (Bersatu) Datuk Wan Saiful Wan Jan hari ini mengesahkan tidak lagi memegang jawatan Pengerusi Perbadanan Tabung Pendidikan Tinggi Nasional (PTPTN).

“Sebab kita fokus penyelesaian jangka panjang kepada masalah hutang anak muda dan penyelesaiannya ialah dengan menggalakkan penabungan,” katanya kepada pemberita selepas menyempurnakan majlis ibadah korban di Kampung Machang, Tunjang di sini hari ini.

Beliau berkata ketika mengambil alih jawatan pengerusi PTPTN, kutipan deposit tahunan perbadanan itu adalah sekitar RM700 juta dan selepas empat tahun kutipan kini mencecah RM4 bilion setahun.

Menurutnya, jumlah itu menunjukkan hasil telah diusahakan PTPTN sepanjang tempoh itu selain pemberian moratorium pembayaran semula pinjaman yang membantu peminjam ketika tempoh Perintah Kawalan Pergerakan.

Wan Saiful yang juga bekas ketua pegawai eksekutif Institut Demokrasi dan Hal Ehwal Ekonomi (Ideas) dilantik sebagai pengerusi PTPTN berkuat kuasa 18 Jun 2018.


Sultan Kedah mempengerusikan Mesyuarat Majlis Raja-Raja ke-257

KUALA LUMPUR 24 Nov – Sultan Kedah Al Aminul Karim Sultan Sallehuddin Sultan Badlishah, hari ini mempengerusikan Mesyuarat Majlis Raja-Raja ke-257 di Istana Negara di sini.

Mesyuarat itu berlangsung selepas kali terakhir diadakan semasa mesyuarat ke-256 pada 19 dan 20 Feb 2020 yang dipengerusikan Sultan Perak Sultan Nazrin Shah.

Terdahulu, sebelum mempengerusikan mesyuarat  bermula 11 pagi itu, Sultan Sallehuddin berkenan memberi tabik hormat ke atas Kawalan Kehormatan Utama (KKU) yang dibarisi oleh Batalion Pertama Rejimen Askar Melayu Diraja di Dataran Utama.

Sultan Sallehuddin kemudian turut berkenan menanam pokok Rajah Kayu (Cassia Fistula) di perkarangan Istana Negara sebagai simbolik Sultan Kedah mempengerusikan Mesyuarat Majlis Raja-Raja kali ini.

KKU dan Majlis Penanaman Pokok adalah cetusan idea Sultan Abdullah dan tidak pernah diadakan sebelum pelantikan Seri Paduka sebagai Yang di-Pertuan Agong ke-16.

KKU diadakan julung kalinya pada Mesyuarat Majlis Raja-Raja kali ke-254 manakala Majlis Penanaman Pokok pertama kali diadakan pada mesyuarat kali ke-255.

Raja-Raja yang berangkat ialah Sultan Johor Sultan Ibrahim Iskandar; Sultan Nazrin Shah; Sultan Terengganu Sultan Mizan Zainal Abidin; Sultan Selangor Sultan Sharafuddin Idris Shah dan Yang Dipertuan Besar Negeri Sembilan Tuanku Muhriz Almarhum Tuanku Munawir.

Sementara itu, Kelantan diwakili Tengku Mahkota Kelantan Tengku Dr Muhammad Faiz Petra Sultan Ismail Petra; Pahang diwakili Pemangku Raja Pahang Tengku Hassanal Ibrahim Alam Shah Al-Sultan Abdullah dan Perlis diwakili Tuanku Syed Faizuddin Putra Jamalullail.

Pada mesyuarat itu, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Ketua Menteri. – BERNAMA


Banyakkan filem patriotik, sejarah demi kukuhkan semangat kenegaraan – Agong

KUALA LUMPUR, 12 September – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar penerbitan filem-filem berunsurkan patriotik dan epik sejarah dapat dibanyakkan bagi menyemarak dan mengukuhkan lagi semangat perpaduan serta kenegaraan dalam kalangan rakyat Malaysia.

Istana Negara menerusi catatan di Facebook rasminya memaklumkan, Al-Sultan Abdullah menzahirkan pandangan bahawa fenomena yang dicetuskan menerusi filem Mat Kilau: Kebangkitan Pahlawan boleh menjadi contoh dan inspirasi kepada industri perfileman negara.

Menurut catatan itu, Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah telah berkenan berangkat menonton filem Mat Kilau di The Gardens Mall semalam.

Turut berangkat Pemangku Raja Pahang Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah. Hadir sama, Menteri Besar Pahang Datuk Seri Wan Rosdy Wan Ismail.

“Al-Sultan Abdullah menzahirkan ucapan tahniah kepada syarikat penerbitan, pengarah dan barisan pelakon atas kejayaan mengungguli senarai filem tempatan paling laris pernah diterbitkan dalam sejarah perfileman negara, hampir mencecah RM100 juta,” menurut catatan itu.

Seri Paduka turut menzahirkan rasa bangga dan kagum dengan mutu filem dan lakonan yang dijayakan oleh syarikat penerbitan tempatan, barisan produksi, pelakon serta sambutan hebat rakyat terhadap filem tersebut.

Selain mencetuskan fenomena setelah ditayangkan dalam negara pada 23 Jun lepas, Mat Kilau: Kebangkitan Pahlawan yang diarahkan oleh Syamsul Yusof turut ditayangkan di Indonesia bermula 31 Ogos lepas.  – BERNAMA


Hampir 30 rumah di Gemas rosak akibat ribut

SEREMBAN, 21 Feb – Kira-kira 30 rumah membabitkan lebih 130 penduduk di Gugusan Felda Jelai 1 hingga 4 dekat Gemas mengalami kerosakan akibat hujan lebat dan ribut, petang semalam.

Ketua Balai Bomba dan Penyelamat Gemas Penolong Penguasa Bomba Mohd Farid Abu Bakar berkata kejadian hampir setengah jam bermula 5.30 petang itu mengakibatkan bumbung rumah penduduk diterbangkan angin manakala beberapa kenderaan dihempap pokok.

“Tiada kecederaan dilaporkan setakat ini dan hanya empat orang daripada satu keluarga ditempatkan di Kuarters Felda Jelai 1 selepas rumah mereka rosak teruk.

“Ada mangsa yang menumpang di rumah saudara mara untuk sementara waktu dan ada yang tidak berpindah kerana kerosakan dialami tidak teruk selain bimbang penularan COVID-19 sekiranya dipindahkan,” katanya kepada Bernama malam ini.

Terdahulu, Jabatan Meteorologi Malaysia (MetMalaysia) menerusi akaun Twitter mengeluarkan amaran hujan lebat dan ribut petir yang dijangka berlaku melibatkan beberapa negeri termasuk Negeri Sembilan, Kedah, Perak dan Kelantan sehingga malam ini.


PKP perlu dilaksana meskipun tidak popular- Muhyiddin

KUALA LUMPUR 12 Mei. – Perdana Menteri Tan Sri Muhyiddin Yassin berkata keputusan melaksanakan Perintah Kawalan Pergerakan (PKP) perlu dibuat meskipun bukan langkah popular dan mungkin tidak memuaskan hati rakyat.

Beliau berkata jika tiada tindakan tegas dan drastik diambil, negara boleh terjerumus ke dalam suatu malapetaka kesihatan dan krisis nasional yang parah.

“Saya tahu, ini bukanlah satu keputusan yang popular. Ada yang marah kepada saya, kenapa ambil tindakan begini ketika umat Islam akan menyambut 1 Syawal esok. Sudahlah tak boleh balik kampung, nak ziarah keluarga dan sahabat handai pun tak boleh. Zalim sangatkah kerajaan ini?

“Saya bukan zalim. Saya ambil keputusan ini adalah untuk lindungi nyawa saudara-saudari. Kalau saya benarkan ziarah dari rumah ke rumah, manalah tahu ada tetamu yang datang ke rumah saudara-saudari itu positif COVID-19,” katanya dalam rakaman perutusan sempena Hari Raya Aidilfitri malam ini yang disiarkan di stesen televisyen tempatan.

Memberikan contoh, Muhyiddin berkata sekiranya aktiviti ziarah rumah ke rumah dibenarkan, dikhuatiri ramai akan dijangkiti kerana kebanyakan pesakit COVID-19 tidak menunjukkan apa-apa simptom.

“Kita kuatkuasakan semula larangan rentas daerah dan rentas negeri di samping larangan terhadap aktiviti sosial, pendidikan dan sukan kecuali sukan individu di kawasan terbuka. Ziarah hari raya juga tidak dibenarkan. Solat sunat Aidilfitri di masjid dan surau dibenarkan tetapi dengan jumlah kehadiran jemaah yang terhad,” katanya.

Namun berbanding tahun lalu, beliau berkata lebih ramai dalam kalangan umat Islam dapat menunaikan solat Tarawih di masjid dan surau secara berjemaah pada tahun ini mengikut prosedur operasi standard (SOP) yang ditetapkan.

Sementara itu, Muhyiddin berkata walaupun PKP dilaksanakan, kerajaan tidak menutup sektor ekonomi dan industri serta perniagaan boleh terus beroperasi dengan mematuhi SOP yang ketat.

Berdasarkan pengalaman lalu, beliau berkata negara kehilangan hampir RM2.4 bilion sehari dan kadar pengangguran meningkat jika sektor ekonomi ditutup dan ia akan merugikan negara dan menyusahkan rakyat.

“Oleh itu, pada kali ini kerajaan tidak menutup sektor ekonomi, namun pemantauan akan dibuat dengan lebih ketat ke atas premis-premis perniagaan, kilang-kilang dan asrama tempat tinggal pekerja untuk mengelakkan jangkitan berlaku dalam sektor-sektor berkaitan,” katanya.

Justeru, Perdana Menteri menyeru majikan dan pekerja supaya sentiasa mematuhi SOP di tempat kerja dan melaksanakan dasar bekerja dari rumah untuk mengurangkan kesesakan di tempat kerja.

Dalam perutusannya, Muhyiddin turut menzahirkan setinggi-tinggi penghargaan dan terima kasih kepada petugas barisan hadapan atas khidmat bakti, penat lelah serta pengorbanan anda siang dan malam bertugas untuk memastikan kesejahteraan dan keselamatan semua.


Wanita disyaki muat naik video hasutan terhadap Sultan Perak direman empat hari

Setiausaha Polis Diraja Malaysia Datuk Noorsiah Saaduddin berkata suspek berusia 34 tahun yang ditahan polis di Klang, Selangor semalam itu direman di bawah Seksyen 117 Kanun Tatacara Jenayah.


Penjawat awam Kementerian Pendidikan paling ramai belum terima vaksin

PUTRAJAYA 8 Nov – Penjawat awam di Kementerian Pendidikan dipercayai paling ramai belum mendapatkan suntikan vaksin COVID-19, kata Ketua Pengarah Perkhidmatan Awam (KPPA) Tan Sri Mohd Khairul Adib Abd Rahman.

Tanpa mendedahkan butiran lanjut, beliau berkata Jabatan Perkhidmatan Awam (JPA) ketika ini masih mengemas kini data penjawat awam yang masih belum divaksinasi dan proses itu dijangka selesai dalam tempoh dua minggu lagi.

Katanya JPA sedang memadankan data-data mereka yang belum divaksinasi menggunakan Sistem Pengurusan Maklumat Sumber Manusia (HRMIS) dan aplikasi MySejahtera daripada Kementerian Kesihatan (KKM).

“Setakat hari ini, data sedang dikemas kini dan JPA akan padankan balik apakah alasan-alasan yang diberikan untuk mereka dikecualikan daripada vaksinasi.

“Alasan yang diberikan ini kemudiannya akan dirujuk oleh setiap ketua jabatan… jadi ketua jabatan perlu turun ke bawah melihat dan memahami apa alasan  yang diberikan untuk tidak divaksinasi,” katanya ketika ditemui selepas Program #KeluargaMalaysiaSiagaBencana sempena Bulan Kesiapsiagaan Nasional 2021 di sini hari ini.

JPA dalam pekeliling sebelum ini mewajibkan penjawat awam termasuk guru untuk mengambil vaksin dan perlu segera melengkapkan imunisasi sebelum 1 Nov, atau mereka boleh berdepan tindakan tatatertib termasuk dibuang kerja.

Pada 1 Nov lepas, Menteri Kanan Pendidikan Datuk Dr Radzi Jidin berkata pengurusan sekolah dibenar memeriksa sijil vaksinasi guru serta merta bagi memastikan tiada guru yang culas dalam mematuhi pekeliling dikeluarkan JPA yang mewajibkan pengambilan vaksin dalam kalangan penjawat awam.

“Kita faham, ada yang khuatir, takut terima vaksin, dan ada yang tak boleh terima kerana mereka pesakit kanser, baru lepas bersalin dan dijangkiti COVID-19. Kumpulan ini diberi pengecualian,” katanya.

Beliau berkata ketua jabatan juga perlu membuat keputusan yang baik berhubung isu berkenaan bagi memastikan penyampaian perkhidmatan terhadap masyarakat tidak terjejas.


Bina lebih banyak gerai peniaga kecil di lokasi strategik

AYER KEROH 24 Februari – Persatuan Penjaja, Peniaga Kecil dan Usahawan Gemilang Melaka berharap lebih banyak peruntukan disalurkan bagi pembinaan gerai untuk golongan itu di negeri ini.

“Sebab itu saya minta kerajaan membantu peniaga-peniaga ini khususnya di Melaka dengan mewujudkan gerai di kawasan strategik, kadar sewa pula janganlah terlalu tinggi,” katanya ketika dihubungi Melaka Hari Ini (MHI) di sini, hari ini.

“Saya minta agar urusan membina dan menyewa gerai diberikan kepada persatuan supaya lebih mudah untuk kita bantu. Kita tidak mahu ada warga asing ambil kesempatan berniaga di gerai ini nanti.

“Harga sewa gerai saya lihat sekarang ini agak tinggi, saya cadangkan supaya gerai-gerai kecil ini diberikan sewa dalam RM200 sahaja,” katanya.


Mayat lelaki tanpa pakaian ditemukan di tepi Sungai Golok

Pemangku Ketua Polis Tumpat Supt Tan Seng Lee berkata mayat yang tidak dikenal pasti bangsa itu ditemukan pada 7.25 pagi oleh orang awam di tepi sungai terbabit.

“Pasukan Forensik dari Ibu Pejabat Kontinjen Kelantan (IPK) yang melakukan siasatan itu mendapati mayat ditemukan berada dalam keadaan telangkup dengan kedua-dua tangan dan kaki diikat serta muka ditutup dengan ikatan kain.

“Identiti mayat yang masih belum dikenal pasti itu dijumpai dalam keadaan bogel dengan tiada kesan suntikan BCG dan dipercayai berada dalam air itu melebihi 24 jam,” katanya dalam kenyataan sambil menambah umur mayat mangsa dalam lingkungan 30 hingga 40-an.

Mengulas lanjut, Tan berkata pihaknya juga telah bertemu dengan penduduk Thailand dan ketua kampung yang tinggal di seberang Sungai Golok untuk mendapatkan maklumat mengenai mayat berkenaan.

“Mayat dihantar ke Forensik Hospital Tumpat untuk bedah siasat dan kes disiasat di bawah Seksyen 302 Kanun Keseksaan,” katanya menjelaskan polis Kelantan akan terus bekerjasama dengan pihak berkuasa Selatan Thailand untuk siasatan lanjut.

Beliau berkata orang ramai yang mempunyai maklumat atau ahli keluarga hilang boleh berhubung dengan pegawai penyiasat ASP Md Sani  Md Saleh ditalian 012-9216944.